text:
Nøkur vilja nevna at 2016 hevur verið eitt ár har soo nógvar stórar stjørnur hava latið lív, og tí skal 2016 eitast at hava verið minni gott. Men hesum dugi eg slett ikki at fylgja. Lívið hjá teimum kendu skuldi ikki havt størri virði ella størri týdning fyri 2016 enn lívið hjá einum øðrum menniskja. Ja, Prince, George Micheal og aðrir persónar eru farnir í 2016, men tað eru sanniliga nógv onnur farin, sum óivað hava haft eins stóran og størri týdning fyri nógv onnur. Viðhvørt haldi eg at vit hava ov lætt við at halda, at bara tí at onkur hevur stór evnir innan eitthvørt, sum kann røkka út um landoddarnar, so hevur viðkomandi uppiborið størri viðurkenning enn onkur annar. Eg mátti bara líka fáa hasar tankarnar út – Øll hava, eftir mínari meining, líka stórt virði.
Nú til tað sum hesin bloggurin í veruleikanum snýr seg um. Eg kundi nevnt 100 ting sum árið hevur lært meg, men her havi eg valt at seta fokus á trý, sum eg haldi hava verið umráðandi fyri mína gleði í 2016.
Mær dámar væl at hyggja aftur á, tað sum er hent í farna árinum. Eg haldi tað verða umráðandi, at taka tað góða man lærdi, við inní tað nýggja árið.
>> Broyting er góð <<
Hvørt ár hevur sínar upp og niður túrar. Onkrir dagar eru góðir, onkrir minni góðir og so hava vit nakrar av hasum døgunum tá koddin er meira vátur enn turrur og hugurin at liggja undir dýnuni stórstan partin av degnum, er alt ov stórur. Nøkur av okkum hava eitt støðugt sinnalag og onnur eitt minni støðugt. Soleiðis eru vit skrúða saman. Eg sjálv komi nokk í tann bólkin, sum er tað vit plaga at kallað eitt sindur svingandi. Men 2016 hevur verið eitt av teimum heilt góðu árunum. Tað er stuttligt at síggja hvussu nógv ein sjálvur og tey rundan um ein mennast fyri hvørt ár. Tað hevði í hvussu er verið trist um vit stóðu í stað. Eg eri glað fyri broyting, hóast tað kann tykjast stravið til tíðir. Og er tað nakað sum fylgir við lesnaði, so er tað broyting. Tú ert undir støðugari broyting, tí so skjótt tú hevur lært okkurt, skalt tú víðari til tað næsta. 2016 hevur verið eitt sera læruríkt men eisini eitt mennandi og avbjóaðandi ár. Tað er altíð torført at byrja í nýggjum lesnaði, tí man hevur ofta ein vissan ótryggleika, viðvíkjandi um fakið nú er júst tað rætta fyri ein. Men nú kenni eg meg trygga við lesnaðinum. Eg veit hvussu tað fyrigongur og hvat tað krevur fyri at kunna halda fram. Viðhvørt havi eg slett ikki hug at lesa, og aðrar dagar kann eg fáa upptúrar yvir hvussu áhugavert fakið er. Triðja semestur er nú farið framvið og tað verður spennandi at vita hvat fjóra semestur fer at bjóða.
>> Mín kroppur er mítt heim <<
Eisini haldi eg meg hava fingið eitt sunnari forhold til mat og hvussu eg á ein tilvitaðan hátt kann fara væl við kroppinum, uttan at tað skal verða ov nógv fokus á tí. Kroppurin er jú okkara heim og tí haldi eg tað verða sera týdningarmikið at hava tað gott í sínum egna kroppi. Eg eti tað eg havi hug til, men veit eisini at eg verið noydd til at venja eitt sindur, um eg skal kunna kenna meg væl í mínum egna kroppi. At hava góða heilsa havi eg tendens til at taka fyri givið. Men ímynda tær, at ganga við pínu hvønn dag. Hetta er bara ein eyka stress faktor útyvir alt annað, ið vit øll hava at stríðast við. So tað eri eg takksom fyri, at eg enn ikki eri rakt av. Eg sigi “enn”, tí eg eri ofta bangin fyri at eg ella onkur rundan um meg kann blíva raktur av sjúku. Viðhvørt kennist tað sum eg bara bíði eftir tí, tí tað kann ikki passa at vit sleppa undan, tá so nógv rundan um verða rakt. Tað loysir seg ikki at hugsa for nógv um tað. Heldur royna at fáa sum mest burturúr ímeðan man kann.
>> Góð forhold <<
Eg kann ikki snakka um 2016 uttan at nevna mína betru helvt. Tá eg sigi tað, meini eg sjálvandi við mín fitta sjeik. Eg kundi goyst út um hvussu forelskað eg eri. Hvør dagur saman við honum, er tað eg altíð havi droymt um. Tað er yvirflóð av gleði í mínum hjarta og eg eri óendaliga takksom fyri bæði hann og famuljuna, sum eg nú eri ein partur av. Alt tað hann gevur mær, ger meg til tann persónin eg eri í dag. Eg havi ongantíð kent meg so fulla av orku áður, og fyri meg er hetta tað eitt forhold eigur at stimbra. Tað at man fær tað besta fram úr hvørjum øðrum. Ja tað er cheesy at siga so, men allar tit, sum hava tað uppá sama máta, vita júst hvat eg meini og júst hvussu fantastiskt tað er. Eg kenni meg veruliga sum hepnastu gentu á jørð. Familja og vinir er eisini nakað sum fyllur nógv hjá mær, ikki bara í 2016 men øll ár. At hava eina familju sum er har fyri ein í tíð og ótíð er so deiligt. Tað er onkuntíð torført at verða so langt burturi, men tey veruliga familju- og vinarbondini slítast ikki av frástøðu. Einki er sum eitt vinarband har man ikki hevur sæðst í fleiri mánaðir, men aftaná ein løtu er alt sum tað plagdi. Útyvir tey “gomlu” vinarbondini, havi eg lært at tað eisini stuttligt at skapa nýggj vinarbond. At læra nýggj fólk at kenna, er veruliga so gevandi. Øll hava hvør sína søgu og hava nakað heilt serstakt at geva. So hetta er eisini nakað eg seti stóran prís uppá at sleppa at uppliva.
Eg haldi, at sum heild, hevur 2016 verið besta árið higartil!
Hevur tú sett teg niður, at hugsa um árið sum fór? Hvørji vóru tíni hæddarpunkt og hvat tekur tú við tær víðari?
M&K


c: text/html

text:
Heystardagarnir í Vági fevna eisini um málningaframsýning í Miðlatúni, har Mikala Vilhelm sýnir fram.
Evni: Tíðindi
Eyka-býráðsfundur fríggjadagin 12. oktober 2018
Hesi mál verða viðgjørd á eyka-býráðsfundi, fríggjadagin 12. oktober 2018 kl. 16.30.
Standmynd av Tofta Regin avdúkað leygardagin
Leygardagin 13. oktober 2018 verður á Sandinum í Vági avdúkað standmynd av Tofta Regin, sum livdi í Vági umleið ár 1450.
Árliga brandvenjingin í Vágs skúla
Aftur í ár hevur brandvenjing verið í Vágs skúli – og var brandvenjingin ónsdagin 10. okt.
Eldradøgurði á Hamragarði týsdagin 16. okt.
Heystardagar í Vági: Eldradøgurði fyri borgarar, sum eru 65 ár og eldri verður á Hamragarði. Á matarskránni er lambakjøt v/fløtaeplum, valdorfssalat og brúnari sós. Omaná verður te, kaffi og jarbertrifla. Kostnaður 30 kr.

robotstxt: allowed

filter: keep


text:
Líknandi greinar
Heðin Mortensen sett partamanninum Henrik Old skivligan fyrispurning um Smyril
Heðin Mortensen Nr. ???/2018 løgtingsmaður Fyrispurningur eftir Tingskipanini § 52a Fyrispurningur um avsláttur við Strandfaraskipum Landsins, settur landsstýrismanninum í samferðslumálum, Henrik Old (at svara skrivliga eftir TS § 52a) 1. Hvørjum verður avsláttur latin umborð á Strandfaraskipum Landsins? 2. Fáa ferðandi, ið hava rætt til avsláttur, eisini avsláttur av prísinum fyri akfør síni? 3. Um Les meira…
Nógvar avslýsingar hjá Strandferðsluni í dag
Veðrið er einki serligt í løtuni og Strandferðslan hevur lýst nógvar avlýsingar. Landsverk boðar á heimasíðu teirra klokkan 15:03, at tað er kolandi stormur á Oyggjarvegnum við Norðadalsskarð, í hvirlunum upp til 43 m/s. Strandferðslan byrjaði við avlýsa leiðirnar 58, 66 og 701 og tað var í morgun, men seinnapartin hava teir avlýst enn fleiri Les meira…
Ráðleggingardagur um sálarheilsu
Tá ið starvsfólkini á dagstovnaøkinum í ár hittast til felags ráðleggingardag, verður tað við evninum “ABC fyri sálarliga heilsu”, sum Fólkaheilsuráðið hevur sett á breddan saman við kommunum og øðrum samstarvspørtum. Dagstovnarnir hjá Klaksvíkar kommunu hava hvørt ár ein ráðleggingardag, har fakliga menningin verður sett í hásætið og sjóneykan sett á skiftandi evni hvørt ár. Les meira…


text:
Tap í vetraligum páskadysti
Jens Rói Sørensen | 03/04/18
Í fagrasta jólaveðrið á páskum, vindstilli og kavaflykrum, var ein á papírinum spennandi dystur í Betri deildini á skránni í Trongisvági. Annað av liðnum, ið mong hava spátt sum ein av FM kandidatunum, KÍ, var komið túrin suður at vitja felagsliðið í Suðuroynni TB/FC Suðuroy/Royn. Bæði liðini vunnu sínar undarfarnu dystir, so útlitini fyri einum góðum dysti í kuldanum við Stórá vóru góð. Men sigast skal beinavegin, at dysturin als ikki bleiv nakað festfýrverkarí, tvørturímóti.
Dysturin byrjaði sera varliga og hvørgan av liðnum tóktist at vilja tað stóra frameftir. KÍ hevði bóltin heldur meira enn TB/FC Suðuroy/Royn, tó uttan at nakað vandamikið spurdist burturúr, meðan heimaliðið tóktist at satsa uppá skjótálop. Fyrsta hæddarpunkið var eftir umleið tíggju minuttir, tá liðskiparin hjá heimaliðnum, Teitur Olsen, var tætt við, tá hann við høvdinum skallaði eitt horna lúkst uttanfyri arðu stongina.
Tá umleið 23 minuttir vóru leiktir kom einasta málið í dystinum. KÍ fekk fríspark uttarliga mitt á hálvuni hjá heimaliðnum. Frísparkið bleiv skotið væl innfyri, har ein KÍ leikari strekti seg og snittaði bóltin í netið lúkst úti við stongina har Budakovic í málinum ikki rakk. Eitt einkult men væl útført mál.
Restina av fyrra hálvleiki var ikki nógv at skriva heim um fyri heimaliðið, eitt skot langt útifrá frá Isaac var einasta heimaliðið hevði at bjóða meðan KÍ einar tvær ferðir kom fram til hálvvandamiklar støður, ið kundu og burdu givið mál sum tó ikki blivu til nakað.
Seinni hálvleikur byrjaði við sama spæli sum fyrri. KÍ hevði bóltin meðan heimaliðið lá aftarliga og bíðaði og royndi seg við skjótálopum. KÍ var tvær ferðir nær við at økja, tá fyrst eitt innlegg var sent á tvørstongina og síðan eitt fríspark, ið rakti stongina. Heimaliðið virkaði ikki til at hava eitt mótsvar og hevði stórt sæð ongan málmøguleika fyrr enn eini 75 minuttir vóru leikir.
Við einum korteri eftir, var sum um at suðuroyingarnir vaknaðu úr dvala og kom longur fram á vøllin at pressa vitjani klaksvíkingarnir. Eitt tilvildarligur bóltur datt fyri føturnar á Stefani, sum sendi bóltin beint uttanfyri, og síðan fekk Salmundur ein møguleika við høvdinum men heldur ikki hann rakti málið og skallaði uttanfyri.
Tá umleið fimm minuttir vóru eftir kom møguleikin at javna, ið altíð kemur tá støðan er 1-0. Innskifti John Villi Leo varð feldur stutt uttanfyri KÍ brotsteigin. Arifovic bleiv settur at taka frísparkið, sum hann við vinstra fótinum sendi hart og lágt inn fyri KÍ málið. Tíverri fór bólturin millum vinir og fíggindar uttan at nakar rakti hann og út av vøllinum hinumegin. Einir tríggir suðuroyingar vóru sera tætt við at fáa fótin á og snitta útjavnandi bóltin í netið men so skuldi tíverri ikki blíva.
Beint áðrenn dystarlok bleiv málmaðurin Budakovic meiðslaður og lá á vøllinum í útivið fimm minuttir, men tíbetur kom hann á føtur aftur og fullførdi dystin.
Klaksvíkingar vunnu 1-0 og hóast teir ikki vístu tað stóra, so var tað samanumtikið uppiborið at teir fingu tey trý stigini við heim. Heimaliðið vildi ov litið og tá man stillar seg so aftarliga, sum vit gjørdu í dag, so verður torført at vinna dystir. Á heimavølli átti man heldur at lagt meir fyri og pressa gestirnar longri frammi enn tað vit vóru vitni til í dag.
Samanumtikið ein heldur óáhugaverdur dystur fyri teir umleið 200 møttu áhyggjarnar har lítið gott fótbóltsspæl var at síggja og fáir málmøguleikar.
Tó skal havast í huga at kappingarárið just er byrja, so fótbóltsspælið verður uttan iva betri í takt við fleiri dystir verða leiktir.
Til endans vil eg rósa teimum nógvu KÍ fjepparunum, ið vóru komnir suður at stuðla blá-hvíta liðnum, serliga teimum 10-12 fýrunum við tungum ryggsekkum, ið báðar hálvleikirnar stóðu aftanfyri málverjan hjá heimaliðnum. Smáargandi sangir, kjaftaslit og blát roykshow: skemtiliga hæddarpunktið hendan ísakalda várdagin við Stórá.


text:
Flogbóltur, steypakappingin: Verður aftur 5-settari í dag?
ítróttur03-12-2017 - 13:34 - Jóanis Albert Nielsen
Um vikuskiftið er steypakappingin í flogbólti byrja, og í dag verður kanska ein av teimum mest spennandi dystunum, tí oddaliðini í meistaradeildini hjá monnum eru komin í sama bólk.
Fleyr og Mjølni møttust seinasta vikuskiftið í Klaksvík, og tá vann Mjølnir dystin 3-2, har 4. sett endaði 32-30 til Fleyr, meðan Mjølnir vann 5. sett 24-22.
Dysturin millum liðini í dag verður kl. 15,00 í Gundadalshøllini. Rás 2 sigur beinleiðis frá dystinum.
Hin dysturin í steypakappingini í dag verður í Trongisvági millum TB og Drátt klokkan 14,30.
Úrslitið av dystunum í gjár gjørdust:
SÍ – Ternan, kvinnur, 3-0
KÍF – Mjølnir, kvinnur, 3-0
TB – SÍ b, menn, 1-3
ÍF – SÍ a, menn, 3 - 0


text:
Orð og lag: Eyðbjørn Jacobsen
Summargleði, summargleði
Tað er lív og ljóst í míni barnsligu sál,
Summargleði, summargleði
Hann fyllir mína sál,
hann, sum leiðir okkum á mál
Tá kavin leggur seg á grønastu líð,
myrkt alt er í kaldastu tíð
Tá tungast er sinnið, sál mín tá fær
himmalska gleði,
æviga gleði frá tær
Blómurnar spretta, tað várar í jørð,
Alt sum sær ljósið tað grør
Eg veit at innast í hjarta’ hjá mær,
býr himmalska gleðin,
æviga gleðin í tær
Regnið, regnað, tað perlar bert av
Dettur á jørð, har tað grør!
Innast inni, inni í mær
har liggur sáðið,
Himmalska sáðið frá tær.


text:
Nevndin hevur á fundi skipað seg soleiðis:
Formaður Jegvan Bæk
Næstformaður Leivur Torvadal
Kassameistari Odd Bjellvåg
Skrivari Egil Rasmussen
Nevndarlimur Agnar Poulsen
Eyka Nevndarlimur Debes Danberg
Eyka Nevndarlimur Jónhild Tummasdóttir
Nevndina finna tit her
Nýggja lugarið við bátahylin í Leirvík lat upp í dag. Stutt aftaná, at nýggju hølini lótu upp kl. 9.30 var stúgvandi fult av fólki. Hanna Jensen, forkvinna í Vinnu- og havnanevndini, hevði eina stutta røðu, og síðan var boðið til kaffi og kaka.
Lugarið er eitt samlingsstað fyri eysturbúgvar, og øll eru hjartaliga vælkomin inn á gólvið til kaffi og prát. Umhvørvið rundanum nýggja bátahylin er við hesum vorðið enn hugnaligari, umframt at lívligt er, tá bátar stevna inn og út, hvørt tað er til fiskiskap ella til frítíðarsigling.
Opið er vanliga fyrrapart gerandisdagar.
Hey góðu limir og siglarar
Nú er tíðin komin til at hava Lokahugna, og verður hesin 22 sep. frá kl 14.00
Ætlanin er at hava grillir standandi soleiðis at bátafólki grillar sínar egnu búffar,
alt tilfar fæst í felagshúsinum.
Pylsur og sunkist verður til børnini, og okkurt stuttligt til tey vaksnu
Væntandi koma nógvir bátar til tiltakið.
Prísur fyri luttøku er 200 kr fyri vaksin og ókeypis fyri børn undir 15 ár.
Melda til við at ringja til Rúna 212700
Ymiskt um skipanina er at lesa á heimasíðumi hjá Trygdartøkni
Skipanin er keypt frá
Um ynski er at fáa atgongd, so er kravi at:
- Tú er gjaldandi limur í Tórshavnar Bátafelag
- Tú hevur email
- Tú hevur eina smarttelefon. (Aðrar loysnir koma seinri)
- Send mail til batur@olivant.fo
So eru mjófløgg aftur at fáa.
Kostnaður bert 100 kr.
Skriva til ein í nevndini.


text:
21. august 2017Nr. 122
Løgtingslóg um broyting í løgtingslóg um landsskatt og kommunuskatt (Skattalógin)
(Strika skattaafturbering til bare-boat leigað skip uttan fyri FAS)
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1
Í løgtingslóg nr. 86 frá 1. september 1983 um landsskatt og kommunuskatt, sum seinast broytt við løgtingslóg nr. 42 frá 10. apríl 2017, verður § 63 a, stk. 1, nr. 2 strikað.
§ 2
1) Henda løgtingslógin kemur í gildi dagin eftir, at hon er kunngjørd, og hevur virknað frá framløgudegnum.
§ 3
Stk. 1. Fyri skip, sum framløgudagin eru bare-boat leigað til Føroya, fer skipanin úr gildi 31. desember 2018, sbr. tó stk. 2 og 3.
Stk. 2. Fyri skip, sum framløgudagin eru bare-boat leigað til Føroya, fer skipanin tó ikki úr gildi fyrr enn 31. desember 2025 við atliti at skatti av hýrum til persónar, sum eru fult skattskyldugir til Føroya.
Stk. 3. Fyri skip, sum framløgudagin eru bare-boat leigað til Føroya og sum lúka allar treytirnar fyri at verða skrásett í FAS, fær broytingin virknað, tá verandi leiguavtalur ganga út.
Í Tinganesi, 21. august 2017
Aksel V. Johannesen (sign.)
løgmaður
Lm. nr. 3/2017
1) Framløgudagurin var 1. august 2017.


text:
Avgerðin er endiliga tikin og tit eru spent til stóra dagin fyri framman. Men so er spurningurin: Hvar skal ein byrja? Hvussu fyrireikar ein eitt brúdleyp?
Vit hoyra sera ofta fólk nevna, at tey vóru heilt tikin av bóli, tá tey sóu, hvussu nógv fyrireiking skuldi til eitt brúdleyp. Sjálvandi er tað altíð ymiskt frá brúdleyp til brúdleyp, men sum heild er tað altíð gott at hava eitt gott yvirlit og at vera í góðari tíð.
Takið tað heilt róligt, fáið tykkum ein drekkamunn, okkurt gott afturvið og setið tykkum við beinunum hægst við hesum minnis-listanum í hondini. Hetta kann geva tykkum eitt betri yvirlit, soleiðis, at tit sleppa undan at gerast strongd av fyrireikingunum.
Tit kunnu taka listan niður sum pdf-fíl og printa hann út, so tit kunnu seta flugubein í so hvørt sum okkurt er avgreitt. Tit strika sjálvandi tey tingini út, sum ikki eru galdandi fyri tykkum og kunnu t.d. eisini seta onnur ting á listan, sum er viðkomandi fyri tykkum. Og til síðst, men avgjørt ikki minst: Roynið alt, hvat tit kunnu, at hugna tykkum við øllum fyrireikingunum, so tað verður ein góð tíð at minnast aftur á. Alt tað besta
12 mánaðir áðrenn ella skjótast gjørligt
- Áset brúdleypsdagin
- Keyp/ger og send t.d. “Save the date”-kort út til tey, tit ynskja at hava við til brúdleypið
- Bílegg tíð í kirkjuni/samkomuhúsinum/býráðsskrivstovuni
- Bið um frí frá arbeiði
- Bílegg høli/telt til veitsluna
- Bílegg catering/kokk
- Bílegg tænarar, borðbúnað, borð, stólar (um tað ikki fylgir við hølinum ella matinum)
- Bílegg brúðarbil
- Bílegg brúðarfotograf (og avtala júst hvat hann/hon skal vera við til at taka myndir av)
- Fyrireika hvar tit skulu sova á brúðarnáttini (evt. bíleggja svitu á hotelli e.t.)
- Bílegg tónleikarar/DJ/undirhald til vígslu og veitslu
- Bílegg ein orðstýrara/konferencé
- Bílegg frisør (eisini royndaruppsetan)
- Bílegg dúkar
- Bílegg borðprýði (t.d. stakar, vasar, borðløbarar e.t.)
- Bílegg tíð til brúðarmakeup (eisini royndarmakeup)
- Bílegg tíð til negl, vakurleikasalong e.t.
- Bílegg videograf
- Ger eina fíggjarætlan (t.d. í Excel – sí okkara dømi her)
- Bílegg tíð til at royna brúðarkjóla (ella leita eftir ella keyp kjólan )
- Avtala venjingarætlan við teg sjálva/n ella við hjálp frá venjingarstøð
- Skriva eitt “save the date” í brúðarkalendaran á brudleyp.fo (tvs. bert brúdleypsdato + mynd – um tit ikki vita stað, tíð o.a. enn)
6 mánaðir áðrenn
- Finn endaliga brúðarkjólan, skógvar og tilhoyr
- Finn útav, hvørji “dagen derpå”-klæðir tit vilja hava (um tit t.d. hava brúðarhús)
- Keyp/bílegg klæðir og skógvar til brúðgómin
- Bílegg/keyp brúðarringar og avtala møguliga gravering
- Bílegg/keyp reyðan løbara
- Avtala t.d. brúðarbørn og klæðir til tey
- Bílegg møguliga tíð til skræddara til tilrættingar
- Bílegg menu’ina til veitsluna
- Bílegg brúðarkøkuna
- Bílegg evt. brúðarferð (og minst til møguligar vaccinatiónir, visum og navnabroyting í passunum)
- Ger t.d. eina brúðarsíðu ella bólk á facebook viðv. kunning um tykkara brúdleyp
4 mánaðir áðrenn
- Byrja t.d. uppá ein ynskilista
- Avtala ein at hava ábyrgdina av gávunum
- Avtala tvey vitni (tá tað er borgarlig vígsla)
- Um møgulig serogn skal gerast, tosa tá við sakførara
- Keyp ella ger t.d. innbjóðingarkort, borðkort, menukort og møgulig takkarkort
- Bílegg tíð til møguliga tilrættan av brúðarkjóla/klædningi
3 mánaðir áðrenn
- Uppdatera lýsingina á brúðarkalendaranum á brudleyp.fo (tvs. um tit nú vita stað, tíð o.a.) og vel um brudleyp.fo eisini skal koyra
- lýsingina í bløðini ella ikki
- Send innbjóðingarnar út (ella kunna um, um tað er vælkomst osfr.)
- Venjið brúðarvalsin – t.d. venjingartímar um neyðugt
- Keyp møguligar smykkur, lingeri, “strømpebånd” o.t.
- Samskipa gisting fyri gestir um neyðugt
- Avtala barnaansing til brúðardagin/-náttina og gjarna eisini dagin fyri, um tit sjálvi skulu vera við til at gera klárt
- Ger eina tíðarætlan fyri brúðardagin og send hana til tykkara orðstýrara/samskipara
- Deil ymisku uppgávurnar út til familju og vinir
- Bílegg brúðarbukett, knappholsblómur, borðblómur/dekoratiónir og blómur til kirkjuna
2 mánaðir áðrenn
- Kanna klæðini til brúðgómin, um nakað skal tillagast
- Fyrireika tína talu/sang
- Kanna/avgerð stað/støð til myndatøku á brúðardegnum (eisini okkurt gott “plan-B” stað, um tað t.d. fer at regna)
- Finn inspiratiónsmyndir til hvørjar brúðarmyndir tit ynskja at fáa tiknar og ger gjarna ein lista yvir, hvat tit heilt víst ynskja mynd av
- Ger/bílegg sanghefti
- Keyp drykkjuvørur til borðhaldið/dansin (um tað ikki fylgir við hølinum)
- Fyrireika teg til tann stóra dagin við nokk av svøvni og evt. venjing – tó uttan at stressa ?
- Tosa við prest/borgarstjóra um hjúnarváttan og annað, sum møguliga skal avtalast áðrenn
1/2 – 1 mánað áðrenn
- Avheinta brúðarringarnar, um tað ikki er gjørt
- Gjøgnumgang tilmeldingarnar/svarini uppá innbjóðingarnar og skriva endaliga gestalistan (t.d. á excel)
- Ger eina borðætlan og borðuppstillan
- Ger/keyp bíløgdu borðkortini
- Upplýs tað endaliga gestatalið til veitsluhøli, kokkin og ábyrgdartænaran. Gjarna skriftligt, so eingin misskiljing verður
- Keyp t.d. morgungávu
- Keyp gestabók, um tit ikki eiga frammanundan
- Veksla pening til brúðarferð – um farið verður á brúðarferð
- Avtala nærri við prestin/borgarstjóran um sjálva vígsluna. Vel møguligar sálmar og spyr um prýði av kirkjuni og um reglur viðv. fotografering/video.
1-7 dagar fyri brúdleypið
- Pakka tasku við vanligum klæðum, toilet-tingum o.ø. til at gista brúðarnáttina
- Heinta/keyp alt, sum skal leigast/keypast (t.d. dúkar, serviettar, borðbúnað, borð-/hølisprýði o.a.)
- Dekka borðini, legg borðkortini
- Farið ígjøgnum dagsskránna fyri brúdleypsdagin og farið tíðliga til songar – hvør sær.
- Minst til tey smáu, hentu tingini í brúðartaskuni: Makeup – t.d. lipgloss – putur, og onnur møgulig “damuting”.
- Kanna veðrið (verður tørvur á hitalampum, skiftiskóm, jakka e.l., regnskjól o.a.)
- Avtala við familju og vinir, hvør tekur sær av fylgjandi:
– At taska við skiftiklæðum og ymiskum møguliga skal handast til tað staðið, har tit skulu gista
– Barnagentan (daddan ) skal upplýstast um, hvussu nógv børn hann/hon skal ansa eftir. (Ella hava eftirlit við)
– At skriva niður, hvør gevarin er og hvat innihaldi er og eisini fyri blómur
– At koyra brúdargávurnar heim til tykkum (antin beinanvegin ella tá veitslan er liðug – um tit gista aðrastaðni enn heima)
– At avheinta brúðarbukett og knappholsblómur hjá blómuhandlara
– At gera eitt endaligt eftirlit um borðætlanin er hildin (t.d. um tóm pláss eru, ella um onkur er møttur upp, sum ikki var tilmeldaður ella bert er “dottin ímillum”)
Aftaná brúdleypið
- Senda takkarkort og/ella lýsing í bløðini
- Gjalda tær seinastu rokningarnar
- Turka brúðarbukett og knappholsblómu, um tit ynskja tað
- Bílegg nýtt pass og koyrikort um navnabroytingar eru
- Kunna um navnabroyting m.a. hesi støðini: Bankanum, SEV, TAKS, Tryggingarfeløgum
Tak minnis-listan niður sum PDF her
P.S. Sigið okkum endiliga frá á [email protected], um tit hava okkurt, sum tit halda átti at verið á listanum ella verði broytt ?
Deil hesa grein


text:
Mortan og Pætur gita um umfarið
Mortan Enni | 11/04/15
Tað gekst sera væl við tippingini hjá mær seinast. Uni fekk fýra røtt skot, men ongan fultreffara. Eg, harafturímóti, fekk tvey røtt og tveir fultreffarar.
Støðan er nú:
Vinir: 11 stig
Mortan: 14 stig
Tipparin í dag er ein B36ari um ein háls. Hann er ein íðin fjeppari, ið fylgir hvíta felagnum kring alt landið. Hann var eisini ein, ið var við at stovna White Tigers, fjepparafelagið hjá B36. Pætur Eyðunsson Jensen hevur ikki havt eina glæsiliga fótbóltstíð. Hann hevur fyri tað mesta spælt fyri triðbesta liðnum hjá B36 og hann hevur eisini havt okkurt legg í Fram. Størsta løtan hjá Pæturi á vøllinum mann vera, tá hann í 1998 skoraði einasta málið heima á Sandi í einum 0-1 sigri til teir triðbestu hjá B36. Tað er eitt mál meira, enn hvat undirritaði hevur skorað.
Høgrumegin sæst hvussu stórur B36-fjeppari Pætur er við síni B36 tattovering. Hóast hetta, so er Pætur hálvur froðbingur.
6.umfar
FCS-AB
Pætur
Syðsta felagið í landinum er somuleiðis klárt veikasta lið í Effo-deildini. Og tá stuðulsspælarar fáa sær leikbann hvønn dyst, ja, so er torført at fáa neyðug stig. Síggi fyri mær, at vágbingar og sumbingar fara so beint niður aftur við metlágum stigatali í bestu deildini. AB vinnur tó bert við tí eina málinum í jøvnum dysti. FCS – AB 1-2
Mortan
Veðurforsøgnin sigur, at vindur verður á Eiðinum leygardagin. AB hevur spælt 2-3 dystir í vána líkindum og hagtølini siga, at AB spælir javnar dystir tá. Hóast okkurt leikbann í einari sera truplari byrjan, hevur FCS ein greiðan fyrimun á Eiðinum, og teir fara at vísa, at NSÍ-dysturin ikki er eitt eindømi. Í ringum veðurlíkindum eru tað tilvildin, ið ræður, eg vænti, at FCS fær sín fyrsta sigur við einum deyðbólti í undanvindinum. FCS-AB 1-0
ÍF – KÍ
Pætur
Bæði liðini tykjast at hava tað trupult. Fuglfirðingar gjørdu tó sína skyldu í steypakappingini og fingu somuleiðis Clayton í gongd. KÍ, hinvegin, hevur nú ikki vunnið í fýra dystum, íroknað tapið við Margáir 2. páskadag. Mikkjal Thomassen ætlar sær ein sigur nú, men tað verður ikki í Fuglafirði. ÍF-KÍ 2-2
Mortan
Hvørki av liðunum fer at kanna sær bitan, áðrenn hann er svølgdur. Hvørki liðið hevur ráð at tapa, og hetta fer at merkja dystin. Um onki mál kemur í fyrru helvt av fyrra hálvleiki, so vænti eg ikki, at nakað mál kemur yvirhøvur. KÍ er eitt felag, sum ynskir at spæla undirhaldandi, men tað hevur ikki ligið til høgra beinið hjá teimum í ár. ÍF hevur ikki spælt til sítt besta, og eg vænti, at útgangsstøðið móti KÍ er kompromisleyst verjuspæl. Tað kemur onki mál í dystinum. Fyri áskoðaran verður tað eins friðsælt sum at hyggja út gjøgnum gluggan eftir einum staraflokki, ið etur breyðmolar 1.páskadag, meðan KVF spælir eitt morgunlestrarmaraton í bakgrundini. ÍF-KÍ 0-0
NSÍ – HB
Pætur
Klæmint Olsen er eins og í fjør í góðum málhýri. Tíverri fyri hann og NSÍ, so er tó bert talan um botnliðini, hann megnar skora ímóti. HB hevur als ikki verið yvirbevísandi, men teir gera tað neyðuga, sum skal til, og Fróði Benjaminsen skorar einasta og avgerandi málið. NSÍ – HB 0-1
Mortan
HB fer at vinna ein HB-sigur, ein HB-sigur sum eg væntaði at teir fóru at vinna móti TB. NSÍ fer at hava bóltin meira, men HB fer at fáa einastu málini í dystinum, og dysturin fer í sínari heild at koyra á fyritreytirnar hjá havnarliðnum. NSÍ er gott, men HB verður eitt vet betri. NSÍ-HB 0-2
EB/Streymur-Víkingur
Pætur
EB/Streymur – Víkingur Eitt munandi viknað lið úr Sundalagnum í mun til undanfarin ár eigur ikki at kunna gera stórvegis við Finn Justinussen og hinar víkingarnar, sum veruliga tykjast vera komnir í gongd við málskjótingina. EB/Streymur hevur tó yvirraskað, ikki minst við steypasigrinum á KÍ. Fáa tó ikki steðgað einum tryggum víkingasigri. EB/Str.-Víkingur 0-3
Mortan
EB/Streymur er sterkt í Sundalagnum, og FM-biðlanir úr Eysturkommunu fara als ikki at fáa tað lætt. Eg vænti, at dysturin verður javnur at byrja við, men sum hann líður móti endanum, fara profilanir úr Víkingi at hava avgerandi munin, og teir hava teir bestu landsliðsleikararnar í landinum, og so eru víkingar ikki so at syfta, Lava og Olsen fáa hvør sítt mál. EB/Streymur-Víkingur 0-2
B36 – TB
Pætur
Liðini hittust eisini í Løgmanssteypinum, har B36 vann tepurt 2-1. Steypadystir eru mangan øðrvísi enn landskappingardystir, men TB vísti, at teir saktans kunnu bíta frá sær. Meti tó heimaliðið og føroyameistararnar úr B36 eru ov sterkar til tvørámenn í Gundadali. Lukasz Cieslewicz tvey mál aftur og Ibrahima Camara hitt í munandi tryggari sigri hesuferð. B36 – TB 3-0.
Mortan
Lukasz Cieslewicz (tað er ikki bara bara at stava hatta) hevur alstóran týdning fyri B36, tað er hann, sum ger, at B36 er eitt meistaralið, og tí má TB leggja nógv fyri at steðga honum og eisini demma fyri renningunum hjá Ibrahima Camara. Um Martin Tausen fær rætta fótin úr songini sunnumorginin, kann hann saktans byrgja fyri ágangandi flytingunum hjá Lukasz. Eg giti, at Hagbert hevur lumpað Klakstein undan dystinum. TB spældi ikki við sterkasta liðinum í steypadystinum, og hetta fer at merkja tað taktiska uppleggið hjá vertunum, har Arthur og Adu verða í miðdeplinum. Hetta fer at vísa seg at verða achillies-hælurin hjá teimum hvítu. Eg vænti javnleik. B36-TB 1-1


text:
Nýggja pace-urið.
Føroyskt met
Menninar hjá Susvim setti føroyskt met í 4×50 m. blandað.
Teir 4, Rani, Rói, Róland og Bartal svumu seg til føroyskt met í 4×50m blandað, við tíðini 1.50.85. Teir áttu sjálvir gamla metið ið var 1.50.96, sum var sett til HS Open kappingina í mars mánaða í ár.
Silvurnál
Ægir stevna var um vikuskiftið, og til hesa kapping vóru 2 nýggir svimjarar við fyri Susvim. Svimjararnir vóru Óðin Jákupson og Emma Bruhn. Óðin og Emma ganga á ítróttarháskúla í Vági, tey venja og svimja fyri Susvim í fríðtíðini.
Emma Bruhn svam seg til eina silvurnál í 100 m. blandað, við tíðini 1.09.29
Heimabingo hjá Susvim
Vinnarinar av heimabingo hjá Susvim.
- Livandi lamb. 373474
- Livandi lamb. 599433
- Vøddamýking. 210930
- Gávukort frá Bærendsen Teknik. 260733
- Gávukort frá Toystovan í Vági. 221811
- Gávukort frá Shailu. 522386
- Gávukort frá Fótarøkt. 225869
- Gávukort frá Angeli. 260292
- Gávukort frá Keyp. 271578
- Gávukort frá Toystovan Tvøroyri. 216215
- Gávukort frá Torgið. 562929
- Ræstur fiskur. 228218
- Skerpikjøt. 573044
- Rækjir. 596767
- Gávukort frá Profa. 283850
Takk fyri stuðulin.
Stuðulsavtalað við Vágs Timburhandil
Vágs Timburhandil hevur eisini valgt at stuðla Susvim, tað eru brøðranir, Sølvi og Helgi Kristiansen í geva lógvatak til formannin í Susvim Marlon Kjærbo.
Susvim takka hjartaliga fyri stuðulin.


text:
Hvussu fíggja vit samferðslu?
At val er í hondum kennist á øllum brøgdum, nú landsstýrið er farið at egna við ókeypis ferðing fyri tey sum eru so fitt at seta bilin eftir á keiini.
Samferðsla kostar.
Samferðslan í Føroyum kostar meiri enn vit geva henni úr landskassanum í dag.
Spurningurin er so hvør skal gjalda fyri at fólkið í samfelagnum skal hava møguleikan at flyta seg.
Vegakervið á landi, víðlíkahald, asfalt, nýggjar tunlar o.a, betala allir føroyingar gjøgnum skattin.
Flúgving og sigling oyggjanna millum, og ferðing ígjøgnum undirsjóvartunlarnar betala allir føroyingar gjøgnum skattin ein part av, og restin verður fíggjað við brúkaragjaldi.
Ár um ár hoyra vit harmaljóð frá stjóranum á Landsverk um at okkara kosnu ikki vilja játta nokk av pengum, so at meiri verður at halda vegakervið viðlíka fyri.
Ár um ár hoyra vit harmaljóð frá stjóranum á SSL um at okkara kosnu ikki vilja játta nokk av pengum, so at avloysaraskip kann finnast til svikaligu, niðurslitnu, tussagomlu ferjurnar her á landi.
Fyri ikki at tala um endaleysa harmaljóðið frá útoyggjabúgvum, sum hava trupulleikarnar av sjúku skipanini vit hava í dag.
Og so halta vit bara víðari.
Í staðin fyri at skurðviðgera sjúklingin fyri at fáa hann frískan, medisinera vit hann so at hann haltar víðari eina tíð, í vónini at okkurt okkum nú ókent, kemur at bjarga honum seinni. Alt meðan fólkatalið á hesum støðum er fyri hóttafalli.
Hvat er so til ráða at taka?
Um partafelagið sum í dag gerð tunnil undir Tangafirði og Skopunarfirði skuldi fingið allar sínar 2,4 mia kr av løgtingsfíggjarlógini so var hendan verkætlanin ikki komin í eyga enn, og tað sama verður galdandi fyri ein komandi Suðuroyartunnil. Einasti møguleiki at fremja eina so stóra verkætlan er við at hava okkurt at seta í veð sum kann geva eina lagaliga fígging, og tá er ferðslan eftir vegunum í Føroyum eitt framúr veð.
Hendan veruleika kenna tey flestu til sum hava virkað í politisku skipanini, og sum vilja hesa verkætlan.
Samferðsla er ein av súlunum, sum gerð at vit kunnu kalla okkum eitt samlað land. Sama samferðsla er eisini ein av súlunum undir øllum øðrum tænastum í landinum, tí gjøldini ið fella í landskassan frá samferðslu, MVG av bilum, oljuavgjald, vektgjald, skrásetingargjald o.m.a, er størri enn landskassin brúkar uppá samferðslu í okkara landi.
Vit eiga tí sum skjótast at fáa lagt alla samferðslu í landi okkara út um løgtingsfíggjarlógina, í eitt felag eftir sama leisti sum vit kenna frá undirsjóvartunlunum.
Felagið skal fíggjast av parti av inntøkunum sum longu fella í landskassan í dag frá samferðslu, og partvís frá brúkaragjøldum.
Felagið skal hava allan rakstur og alla nýgerð av vegum, skipum og tunlum undir sær. Politiska skipaninin skal við síni ávirkan avgera hvat skal gerast fyrst og síðst, og felagið skal hava heimild at taka tað inn í brúkaragjaldi sum hetta kostar.
Verður hetta leisturin sum valdur verður framyvir, er koyrandi til Suðuroyar og nýggjar hóskandi ferjur røkja siglingina til útoyggjar okkara innan 10 ár eru liðin.
Brandur Sandoy, Fólkaflokkurin
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Ætlar Bjørn at forkoma Sjálvstýrisflokkinum?
Kristin Michelsen stillar uppaftur
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Ljóðbrot: Tá dunnan endaði undir sofuni
Óreglusemi á fundarborði í fiskimálaráðnum
Líggjas Johannesen: Hvar eru pengarnir brúktir?
Hava lýst eftir stjóra fyri slakar 50.000 krónur
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Eg gangi út frá, at Poul Michelsen hevur eina góða frágreiðing til vanliga skattgjaldaran
Saudi-Arabiski krúnprinsurin kann verða koyrdur frá
Sjálvstýri havt ársfund
Samband
Postboks 226
FO-600 Saltangará


text:
Danjal av Rana 12.01.2018 (08:15)
Stormur sunnudagin og so verður kaldari aftur
Ein streymur av suðri og landsynningi liggur yvir Føroyum. Eitt djúpt lágtrýst í ein útsynning úr Íslandi fer spakuliga í ein útnyrðing norðan. Tilhoyrandi brúgvalagið fer spakuliga í ein eystan og fer framvið Føroyum í nátt og í morgin. Eitt nýtt lágtrýst nærkast Íslandi av útsynningi um vikuskiftið og enn eitt brúgvalag við regni og vindi kemur yvir landið. Í komandi viku verður aftur kaldari og ælaveður.
Í dag
Stívt andøvsgul upp í hvassan vind av suðri og landsynningi, 10 til 15 m/s, um kvøldið í støðum upp í skrið, 18 m/s, og harðar hvirlur. Turt og møguliga sólglottar, men í nátt skýggjað og regn í støðum. Hitin millum 4 og 8 stig.
Í morgin
Stívt andøvsgul upp í hvassan vind av suðri og landsynningi, 10 til 15 m/s, sum seinnapartin makar og út á kvøldið er vorðið andøvsgul upp í ein strúk í vindi, 8 til 13 m/s. Skýggjað og regn meginpartin av tíðini. Um náttina øtlar hann vindin í hvassan vind upp í skrið av suðri, 15 til 20 m/s, við hørðum hvirlum. Tað klárar í og heldur sær turt. Hitin millum 4 og 8 stig.
Sunnudagin
Hann øtlar vindin í hvassan vind upp í storm av suðri, 15 til 22 m/s, í hvirlunum upp í hvassan storm, um 27 m/s, sum makar í stívt andøvsgul upp í hvassan vind av útsynningi. Skýggjað og regn, seinni samdrigið og ælaveður. Hitin um dagin millum 4 og 7 stig, um náttina millum 0 og 4 stig.
Mánadagin
Stívt andøvsgul upp í hvassan vind av útsynningi, 10 til 15 m/s, sum um náttina hækkar í ein vestan og makar nakað. Samdrigið og vetraræl, sum frá líður sum kavi. Hitin millum 2 og 5 stig, um náttina millum 2 kuldastig og 2 hitastig.
Týsdagin
Gul til stívt andøvsgul av vestri, 5 til 10 m/s, sum makar í lot til andøvsgul av útnyrðingi og norðri, 2 til 7 m/s. Samdrigið og vetraræl. Hitin millum 1 kuldastig og 3 hitastig, um náttina millum 5 kuldastig og 2 hitastig, í støðum uppaftur kaldari.
Mikudagin
Lot til andøvsgul av útnyrðingi, 2 til 7 m/s. Samdrigið og okkurt kavaæl. Hitin um dagin millum 2 kuldastig og 3 hitastig, um náttina millum 5 kuldastig og 2 hitastig, í støðum enn kaldari enn.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Reimund Langgaard
Reimund Langgaard (føddur 26. juli 1977 í Leirvík) er ein føroyskur sølumaður og politikari (SB).
Hann er útbúgvin lærari frá Føroya Læraraskúla í 2004,[1] og hevur starvast sum sølumaður í Kaupthing Banka og hjá Føroya Tele. Hann hevur eisini verið í kristiligum ungdómsarbeiði og sum trúboðari fyri Kirkjuliga Heimamissiónina í Føroyum í Kambodja.[2]
Reimund Langgaard hevur møtt fast sum varalimur fyri Bjørn Kalsø á Føroya Løgtingi síðan 2011. Reimund er formaður fyri Løgtingsgrannskoðararnar og er limur í Rættarnevndini.
Keldur[rætta | rætta wikitekst]
- ↑ oldsetur.snar01.t3hot.dk Prógv av læraraskúlanum
- ↑ http://www.eliaskirkjan.dk/eliaskirkjan/Default.asp?cid=1&menu=91&id=201&m=view eliaskirkjan.dk, Reimund Langaard talar, skrivað hevur Højgaard, Jaspur hin 28. januar 2010


text:
Innihald
Ígangur
Peter Bichsel: Fýra søgur
Jørðin er rund
Maðurin við minninum
Jodok letur heilsa – UPPTØKA >>
Maðurin, sum einki vildi vita longur
Dánial Hoydal: Seks yrkingar
Jorge Luis Borges: Skriftin hjá gudinum (stuttsøga)
Denise Duhamel: Tvær yrkingar – UPPTØKA >>
Kurt chwitters: Blómandi Anna hevur hjól (yrking)
Kjartan Hansen: Løtuvinningar í regnbýnum (stuttsøga)
Kjartan Hansen: Tvær yrkingar – UPPTØKA >>
Arnbjørn Ó. Dalsgarð: Tvær stuttsøgur – UPPTØKA >>
Gabriel García Márquez: Ein sera gamal maður við ovurstórum veingjum (stuttsøga)
Agnar Jógvansson: Tríggjar stuttsøgur
Russel Edson: Tvær yrkingar
Marjun Syderbø Kjelnæs: Og tú fert rennandi (yrking)
Peter Waterhouse: Formkensla teirra ferðandi (yrking)
Vladimir Nabokov: Skýggið, vatnið, tornið (stuttsøga)
Oddfríður M. Rasmussen: Skuggin (stuttsøga)
Allen Ginsberg: Undirgrein til ýl (yrking)
Heðin M. Klein: Grun (yrking)
Katrin Reinert: Tvær yrkingar
Alexandur Kristiansen: Í hesi løtu (yrking)
Vónbjørt Linjonsdóttir: Minnið um ferjuna (yrking)
Malan Poulsen: Enn (yrking)
Hanus Kamban: Tvær yrkingar
***
Les ummæli eftir Agnar Artúvertin av Vencli Nr. 2/2007.


text:
Høgni Hoydal hitti skotska fiskimálaráðharran
Fyrr í vikuni hitti føroyski fiskimálaráðharrin,
Høgni Hoydal, skotska fiskimálaráðharran, Fergus Ewing, í Edinburgh. Millum
umrøddu evnini var Brexit.
Sambært
heimasíðuni hjá Føroya landsstýri var fundurin ein liður í tætta sambandinum,
sum hevur verið millum Føroyar og Bretlandi einso og Føroyar og Skotland seinnu
árini.
Á fundinum umrøddu teir báðir ráðharrarnir viðurskiftini
millum Føroyar og Skotland sum grannalond í Norðuratlantshavi. Teir vóru samdir um, at
tað er týdningarmikið at styrkja bondini millum Føroyar og Skotland.
Ráðharrarnir umrøddu eisini
støðuna í mun til Brexit, eins og strandarlanda-samráðingarnar, sum byrja í
London í komandi viku.
Á fundinum kunnaði Høgni
Hoydal um føroysku fiskivinnunýskipanina. Hann greiddi millum annað frá
týdninginum, sum virðisøking av fiskatilfeingi hevur fyri føroyska samfelagið
og at hetta er eitt av endamálunum við fiskivinnunýskipanini.
Fiskivinnunýskipanin
hevði stóran áhuga hjá skotska fiskimálaráðharranum. Fergus Ewing greiddi frá,
at skotar eisini umrøða, hvussu farast skuldi fram fyri at gera tað møguligt
hjá fleiri aktørum at koma inn í skotsku fiskivinnuna.


text:
Endamálið við stevnuni var at skjóta ferðavinnuárið 2018 í gongd við íblásandi framløgum, sum kasta ljós á teir møguleikar, ferðavinnan kann bera við sær.
Framløgurnar vóru:
- Ferðavinnutilboð á bygd, Eirik Suni Danielsen, stjóri á Gjáargarði
- Visión 62, Sigmund Signarsson, stjóri á Rib62
- HEIMABLÍDNI - útgávan hjá Onnu & Óla, Anna og Óli Rubeksen
- Stakeholder cooperation – the key to our destination marketing, Halldór Óli Kjartansson, Visit North Iceland
- How visibility of tourism products increases tourism in a destination. A case study from Iceland, Hjalti Baldursson, stjóri á Bókun
- On building a brand - A Saga of success and failures, Baldvin Esra Einarsson, stjóri á Saga Travel
Á veitsluni um kvøldið vórðu ársins heiðursbrøv handað:
Ársins ferðavinnufólk:
Tey, ið gera eitt stórt og týdningarmikið arbeiði í gerandisdegnum, og sum dagliga eru í beinleiðis sambandi við ferðafólkini. Fólk sum eingin í ferðavinnuni kundi verið fyriuttan.
Pól Sundskarð, Hiking.fo fór avstað við hesum heiðrinum við grundgevingini:
“Hann stílar høgt, hann er virkin sum fáur og fer óttaleysur nýggjar leiðir. Við nærlagni og kærleika vísir hann stoltur fram Føroya land. Leingi hevur tørvur verið á einum sum honum. Einum sum tekur á seg at samskipa gongutúrar, og sum harvið er við til at hækka yrkisdugnaskapin á økinum. Hjartaliga takk fyri tað. “
Tórstein Christiansen frá GreenGate Incoming og Noomi K. Rasmussen, ferðavinnusamskipari í Sunda Kommunu, vóru eisini í uppskoti at fáa hetta heiðursbræv.
Ársins nýbrot:
Tey, sum hava dirvi og hugflog til at bróta upp úr nýggjum, sum hava fingið eitt nýtt hugskot og gjørt tað til veruleika. Øll kunnu vinna ársins nýbrot: einstaklingar, virkir, stovnar og felagsskapir. Treytin er bert, at tey í farna árinum skulu hava gjørt okkurt serliga nýnhugsandi, sum er við til at menna útboðið og støðið á ferðavinnutænastum í Føroyum.
Tað var Óli Kristian á Torkilsheyggi / Navia sum fekk hetta heiðursbrævið, og grundgevingin ljóðaði soleiðis:
“Við jaligum og nýhugsandi hugburði hava tey stillisliga og á búskaparliga burðardyggan hátt megnað at menna eitt tilboð, sum veitir eina sansaliga og nýhugsandi heildaruppliving fyri ferðafólk, sum er og kennist ektað og burðardygg. Eitt tilboð sum tekur støði í siðbundna umhvørvinum, sum er kring kjarnuvirksemið í Navia, og sum í roynd og veru er storytelling, tá ið hon er uppá tað allarfagrasta. ”
HK Bussar og Gásadalsgarðurin vóru eisini í uppskoti til hetta heiðursbræv.
Ársins eldsál:
Tey, sum hava útmerkað seg við ótroyttiligum ágrýtni, framsóknum hugburði og brennandi huga fyri tí, sum tey hava lagt fyri dagin.
John Mikkelsen, matstovuleiðari Heima í Havn, var við hesum orðum valdur Ársins Eldsál:
“Hann er tænastusinnaður fram um alt. Hann er ein úrmælingur innan sítt yrki, og hansara yrkisdugnaskapur gjøgnumsúrgar alt virksemi hansara. Hann borgar fyri góðsku og er ein fongur fyri yrkisgreinina. Hann setur dám á sítt umhvørvið og hevur verið við til at lyft matstovuvinnuna á tað støðið, hon er á í dag. Ikki eru nógvir sum hann, hóast átrokandi tørvur er á teimum.”
Serligt heiðursbræv
Dómsnevndin ynskti eisini at handa eitt serligt heiðursbræv til Ingigerð á Trøðni:
“Hon var ein av teimum, ið sá ferðavinnuna, tá ið hon næstan ikki var har. Hon sáddi, nørdi, fjálgaði og gjørdi sítt til, at ferðavinnan fór at spíra. Sum undangongufólk var hon við til at stovna Kunningarstovuna í Havn, har hon var leiðari í 25 ár. Í gongufelagnum gekk hon undan við at veita reglulig tilboð við gongutúrum kring allar oyggjarnar til føroyingar og ferðandi í Føroyum. Nógv, ið starvast í vinnuni í dag, hava verið undir kønu hond Ingigerðar, og kunnu tey verða takksom fyri tað. Litríka og bergtakandi frásøgukvinnan er enn sum áður holl í ráðum og ein varði í føroyskari ferðavinnu.”
Í dómsnevndini sótu Árni Olsen fyri Ferðavinnufelagið, Guðrið Højgaard fyri Visit Faroe Islands og Tordis K. á Rógvi Simonsen fyri Kunningarstovurnar.


text:
Ari av Rana
24.11.2017 - 19:27
Ítróttur > Ítróttur > Renning
Fyrrverandi olympiski og paralympiski rennarin, Oscar Pistorius, er dømdur at sita í fongsli í 13 ár og 5 mánaðir fyri morðið á unnustu hansara, Reeva Steenkamp. Rætturin í Suður Afrika hevur meiri enn tvífalda upprunaliga dómin.
Blade Runner, sum hann eisini verður kallaður, drap unnustu sína heima hjá sær sjálvum á Valentine’s degnum 2013. Rætturin metti, at uppruna dómurin frá 2016 var ov linur, og hevur tí nú hert dómin, skrivar CNN.
Tá rættarsakin móti Pistorius var í gongd, segði hann, at hann helt unnustuna verða ein tjóð, sum hevði brotið seg inn á vesi. Hann skeyt tí fýra skot á vesihurðina, sum drupu Steenkamp.
Ákæruvaldið trúði ikki forkláringini hjá Pistorius, og segði at tað var við vilja, eftir at tey bæði høvdu skeldast.
Rætturin sigur, at Pistorius ikki hevur megna at forklára hví hann lat fýra skot av, og at hann heldur ikki vísti á nakran hátt, at hann angraði sína gerð.


text:
Sjúrður Hildarson Hoydal 16.04.2018 (09:05)
H71-kvinnur handaðu blómutyssi til fjeppara
Kvinnurnar hjá H71 endaðu sítt fyrsta kappingarár í bestu deildini um vikuskiftið.
H71 endaði á sætta plássi, men kundu sum heild fegnast um eitt góðkent avrik í fyrsta kappingarárinum á hægsta støðið.
Eisini nýttu tær høvið at fegnast saman við áskoðarunum, og eftir dystin handaðu tær eitt blómutyssi til trúfasta stuðulin, Margrét Bech.
Hetta skrivar heimasíðan hjá H71, h71.fo um Margrét:
- Og ein tann ídnasti mann vera Margret Bech. Hon er ein av teimum fáu, sum letur hoyra frá sær. Hon er altíð stuðlandi, og hon roynir alt, hon kann, at fáa hinar áskoðararnar at vakna og stuðla liðinum betri. Ein sonn fyrimynd fyri áskoðarar!
- Kvinnurnar hjá okkum hava følt hetta, og Margret eigur uttan iva ein part at frálíku úrslitunum hjá okkara kvinnuliði.
Fyri hetta fekk Margret aftan á dystin í gjárkvøldið handað eitt blómutyssi frá leikarunum.
Væl og virðiliga uppiborið, Margret.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
TIM-toymið í Albanien í 2018
ALBANIEN - føroyskur ungdómur missiónsferð
Dan Klein --- 06.08.2018 - 08:26
Í seinastu sending bóru vit tíðindi um ein flokk av 10 føroyskum tannáringum, sum fóru til Albania at evangelisera og gera andaligt sosialt hjálpararbeiði millum fátækar Zigoynarafamiljur. Eisini hava tey havt legu fyri 60 Zigoynarabørnum í aldrinum 3 til 17 ár.
Kristiliga Tíðindtænastan
v/Poul Jóhan Djurhuus
gjaranes@gmail.com
SKRIVAÐ: pjd 01.08.2018
Tey vitjaðu í Albanien í døgunum 18 - 27 juli.
Anita og Oddmar Tausen, sum vóru stigtakarar og leiðarar á ferðini, siga í einum facebookboðum, at tey høvdu Zigoynarabørnini 3 - 4 tímar hvønn dag, og at børnini hoyrdu um hetjur í bíbliuni so sum Job, Gideon og Josva. Tey vórðu býtt upp í tríggjar aldursbólkar.
Anita og Oddmar siga, at dagarnir hava gingið skjótt við nógvum aktivitetum so sum, bíbliutímum, drama, andaktum, bøn, kvøld fyri gentum, húsavitjan, samkomuvitjan, og eisini var rúm fyri spæli og ítrótti. Føroysku tannáringarnir hava havt úr at gera og fingið nógv burturúr, ikki minst, tá tey vitjaðu fátæku Zigoynarafamiljurnar, har búumstøðurnar eru langt undir fátækramarkið, sum tey kenna til í Føroyum.
Lagið hevur verið gott á allari ferðini, hóast tann beiska veruleika, at kuffertini, sum lógu eftir á flogvøllinum í Róm, komu ikki fram fyrrenn tey vóru aftur í Kastrup í Keypmannahavn ávegis til Føroyar. Men, sigur Anita, at Gud hevur lært tey nakað ígjøgnum hetta. Ferðalagið hevur verið burtur í 11 dagar, og komu heim sunnudagin í øllum góðum. Eisini liðið, sum fór til Moldova er komið heim í øllum góðum, har ferðaleiðararnir vóru Tanja Mortensen og Jónleif Danielsen.
Oddmar sigur við Kristiligu Tíðindasendingina, at hetta er 7 árið, at eitt føroyskt TIM-toymið fer úr Føroyum, og hetta er triðja ferðin at vitjað verður í Albanien. Um Gud vil, verður ein TIM-túrur gjørdur aftur næstra summar, og tá verður eisini fari til Albanien og Moldova.


text:
Tíðindaskriv
10.11.2016 - 19:31
Ítróttur > Ítróttur > Fótbóltur
Tað eydnaðist føroyska U19-landsliðnum við dreingjum at vinna 2-1 á vertslandinum í gjár, í fyrsta EM-undankappingardystinum í Montenegro. Hetta skrivar Fótbóltssambandið á heimasíðuni.
- Hóast oddsini av álvara vóru ímóti okkum, og Montenegro var á heimavølli, so trúðu vit allir fult uppá, at vit kundu fáa eitt gott úrslit – eisini tá vit í hálvleikinum vóru aftanfyri við einum máli. Men í seinna hálvleiki var avrikið rættuliga gott. Vit megnaðu at venda dystinum, og koyrdu í grundini sigurin trygt heim, sigur Eyðun Klakstein, ið er annar av U19-landsliðsvenjarunum, við heimasíðuna hjá FSF.
Mikudagin spældi føroyska U19-landsliðið við dreingjum fyrsta dystin í EM-undankappingini, sum í hesum døgum er í Budva í Montenegro. Og við 2-1 sigri á vertslandinum, hevur føroyska liðið fingið eina framúr byrjan á kappingina.
Tað var annars Montenegro, ið kom á odda tíggju minuttir fyri steðgin, og 1-0 til heimaliðið var eisini hálvleiksstøðan. Men í seinna hálvleiki reisti føroyska liðið seg, og við málum frá Hannes Agnarsson og David Muller vunnu Føroyar 2-1.
- Fyrst og fremst vóru vit ágrýtnir og væl skipaðir, og tað røkkur langt. Harafturat vóru vit eisini hvassir í mótálopum og deyðbóltum, sum samanlagt rakk til ein góðan sigur, sum vit vónandi kunnu brúka til eina góða endastøðu í bólkinum, sigur Eyðun Klakstein, og leggur afturat, at nú hava okkara dreingir spælt seg í eina góða støðu, sum vónandi endar við, at føroyska liðið sleppur víðari í kappingini.
- Nú skulu vit rinda møðina og njóta sigurin, men fyrireikingarnar til næsta dyst byrja eisini beinanvegin. Vit vita, at sterk mótstøða bíðar okkum í teimum báðum næstu dystunum, sum eru eftir at spæla, og at vit skulu avrika á høgum støði fyri at koma eitt stig víðari í kappingini, sigur Eyðun Klakstein, ið saman við Oddbjørn Joensen stendur á odda fyri U19-landsliðnum við dreingjum.
Í dystinum millum hini bæði londini í bólkinum, Kypros og Kroatia, gjørdist úrslitið 4-0 til kroatar. Fríggjadagin 11. november spæla Føroyar og Kroatia, meðan dysturin ímóti Kypros verður mánadagin 14. november.
FØROYAR
1. Rói Mørk Hentze (GK), 3. Ari Olsen, 4. Bjarni Petersen (C), 5. Ólavur Niclasen, 6. Jákup Andreasen, 7. Janus Svabo Samuelsen, 8. Petur Knudsen (18. Pætur Petersen, 68’), 9. Hannes Agnarsson, 10. Teit Jacobsen, 11. David Muller (15. Erlendur Magnusson, 90’) og 16. Andri Benjaminsen
Eykaspælarar
12. Rói Zachariassen (GK), 2. Jóhan Waag Høgnesen, 13. Petur í Túni Petersen, 14. Hjalti Kárason Djurhuus og 17. Mórits Heini Mortensen.
Venjarar
Eyðun Klakstein og Oddbjørn Joensen


text:
FØROYAR = SKATTFEINGI÷EYSTUROY
Nú er sjón fyri sókn – Føroyska skattfeingi kemur nærum øllum sýslum í landinum, uttan Eysturoyar sýslu til góðar. Um hetta er eitt tilvitað val er ikki greitt.
Hetta hevur Kári P. Højgaard, tingmaður fyri Sjálvstýri greitt fingið skjalprógva.
Fyrst við einum fyrispurningi í Tinginum til Hendrik Old, landsstýrismann um almennu húsa ognirnar kring landið, tann 29. apríl 2016. Í øðrum lagi í fyrispurningi til Kristinu Háfoss, landsstýriskvinnu, tann 3. mai 2016, um ársverk- og lønarútgjaldingar hjá landinum býtt á sýslur.
Upplýsingarnar í hagtølunum á talvunum, sum eru hjálagdar stava frá Innlendismálaráðnum og Fíggjarmálaráðnum.
Hóast vit ikki hava fingið tað staðfest, so er ein grundaður mistanka, at talvurnar ikki innihalda skrásetingina av almennu partafeløgunum, og um so er, er støðan uppaftur verri fyri t.d. Eysturoynna.
Eysturoyar sýsla er sjónliga tikin burtur úr øllum politiskum leikum, og eru afturút sigldar á øllum hugsandi økjum tá talan er um býti av almenna skattfeinginum.
Lasse Klein


text:
Í morgun kl 07.30 legði ferðamannaskipið, m/s Amadea at bryggju Runavíkar Havn.
Hetta er aðru ferð í ár, at skipið kemur inn her vegna veður.
Leiðin lá annars til Tórshavn. Umborð eru uml. 500 ferðafólk.
Skipið væntast at liggja til kl 14.00
23.08.2009
Ferðamannaskip í Runavík
Í morgun kl 07.30 legði ferðamannaskipið, m/s Amadea at bryggju Runavíkar Havn.
- Roðin skipar fyri hugnaløtu í Løkshøll 7. november
- Faroexpo verður 24. – 26. oktober
- Borað og sprongt við tunnilsmunnan á Rókini
- Stíggjur 25 ár
- Drekkivatnið á Skála reint aftur
- 80-100 búeindir í 2019-2020
- Bakteriur í drekkivatninum á Skála
- Broyttar upplatingartíðir á ruskplássunum
- Tíðindi frá cruise-messu í Lissabon
- Spreinging á Rókini 20/9-18
- Býarskái í november – Runavíkin spílar seg út!
- Kvøldskúlaskráin 2018-2019
- Leiðari til Nes Sóknar Musikkskúla
- Kunngerð um broyting av Byggisamtyktini og Býarplaninum fyri Runavíkar Kommunu
- Drekkivatnið á Skála reint aftur
- Saman rudda vit Føroyar – uppá ein dag!
- Bakteriur í drekkivatninum á Skála
- Runavíkar kommuna svarar Kommunufelagnum um eldraøkið
- Burðardyggur fíggjarkarmur fyri 2019
- Mín fantastiska skilsmissa í Løkshøll leygarkvøldið


text:
Frítíðarsiglarar 2010
Árni Andreasen, Anna Beder, Birgit Danielsen, Jón Danielsen, Óluva Danielsen, Páll Danielsen, Rói Danielsen, Rúni Danielsen, Grettir Djurhuus, Óluva Djurhuus, Sjúrður Hansen, Frank Jacobsen, Randi Jacobsen, Eli Joensen, Marjun Jógvansdóttir, Torhild Magnussen, Niels J. Nattestad, Kenneth Olsen, Regin Torkilsson
Mikudagin 1.juni fingu hesir næmingar í Tórshavnar Kvøld- Ungdóms- og Listaskúla prógv í sigling. Prógvið gevur rætt til at føra bátar/skip upp til 20 tons, umframt at føra skjóttgangandi bát. Fyri at fáa seinna prógvið, skuldi næmingarnir til verkliga roynd umborð á bjargingarbátinum "Lív" .


text:
Ari av Rana
24.11.2017 - 21:02
Mentan > List > Filmslist
Teldusníkur, sum royndi at vinna sær pening við at hótta við at leysgeva partar av vælumtóktu sjónvarpssendingini Game of Thrones. Teldusníkur hevði longu leysgivið fleiri partar, sum enn ikki vóru vístir á sjónvarpsskíggjanum, og kravdi fleiri milliónir dollarar fyri ikki at leysgeva restina.
Hetta er tó komið honum aftur um brekku. Tað er eydnast at finna fram til teldusníkin, skrivar Vanity Fair. Talan er um 29 ára gamla Behzad Mesri, sum er sjálvlærdur teldusníkur og nethernaðarmaður fyri iranska herin.
Eydnast tað at fanga Behzad Mesri kann hann fáa 44 ára fongsulsrevsing fyri svik og virksemi sum teldusníkur. Mesri er tó enn fríur maður í Iran.


text:
Vælkomin til P/F Wenzel
Hjá PF Wenzel eru vit greið yvir virðið, sum kundin hevur fyri okkara fyritøku.
Vit arbeiða fyri, at geva viðskiftafólki okkara, eina dygdargóða tænastu á høgum støði.
Vit hava fólk við røttu førleikunum - vit hava bæði útbúgvingarligar og persónligar førleikar - soleiðis at vit fáa loyst okkara uppgávur á besta hátt.
Í dag arbeiða 22 fólk hjá P/F Wenzel, og fleiri teirra, hava drúgvar royndir hjá Ford og Volvo í Føroyum.
Vit dagføra okkum støðugt við tí nýggjasta í bilheiminum, soleiðis at starvsfólk okkara, eru fakliga væl fyri.


text:
Tiltakið fyri nýútbúnar námsfrøðingar, sum skuldi verða 4. septembur í Pedagogfelagnum, er fyribils útsett vegnað ov fáar tilmeldingar. Tá tiltakið aftur er á skrá verður lýst við tí umaftur.
35 nýggj námsfrøðislesandi á Setrinum
Í dag vóru umboð úr nevnd og umsiting hjá Pedagogfelagnum og vitjaðu tey nýggju námsfrøðislesandi á Námsvísindadeildini á Fróðskaparsetri Føroya í ár. Umboðini frá Pedagogfelagnum greiddi teimum lesandi frá týdninginum av einum fakfelag, og hvat Pedagogfelagið kann bjóða teimum sum lesandi, og tá tey eru liðug við útbúgvingina og eru komin í starv. Eisini varð … Continue reading 35 nýggj námsfrøðislesandi á Setrinum
Tiltak fyri nýútbúnar námsfrøðingar í 2018
Allir nýútbúnir námsfrøðingar eru vælkomnir til eina hugnaløtu í hølunum hjá Pedagogfelagnum í Tungugøtu 1 í Tórshavn týsdagin 4. september frá kl. 17.00. Seinni verður farið niðan í hølini hjá Føroya Arbeiðarafelag, har felagið bjóðar ein góðan bita. Tiltakið endar væntandi umleið kl 20.00 Nevndin og umboð fyri umsitingina verða við til tiltakið, har tað m.a. … Continue reading Tiltak fyri nýútbúnar námsfrøðingar í 2018
Umraðfesting av útbúgvingum á Fróðskaparsetur Føroya
Vit gleðast sjálvtsagt um mongu útbúgvingarmøguleikarnar á okkara Fróðskaparsetri, men verða útbúgvingarnar skipaðar á best hóskandi hátt eftir tørvinum á arbeiðsmarknaðinum í Føroyum? Í farnu viku var Lærarafelagið frammi við grein um, at vit útbúgva lærarar til arbeiðsloysi. Er tað ikki eitt gylt høvi at arbeiða fram ímóti at leggja útbúgvingarnar hjá Fróðskaparsetrinum um, so … Continue reading Umraðfesting av útbúgvingum á Fróðskaparsetur Føroya
Áhugin fyri námsfrøði økist
Talið av umsøkjarum til útbúgvingar á Fróðskaparsetri Føroya fyri árið 2018 er nú fingið til vega. Í 2017 vóru 40 umsóknir til námsfrøði á Fróðskaparsetrinum. Í ár er talið 62. Tað eru 22 fleiri umsóknir enn undanfarna ár. Hetta er ein gleðilig gongd fyri námsfrøðiliga økið, sum hevur tørv á fleiri útbúnum námsfrøðingum til eitt … Continue reading Áhugin fyri námsfrøði økist
NLS summarskeið – menning á útbúgvingarøkinum
Í hesum døgum hevur NLS summarskeið í Føroyum fyri norðurlendskum lærarum og námsfrøðingum. NLS er – Nordiska Lararorganisationers Samråd – sum er ein samstarvsfelagskapur innan alt útbúgvingarøkið í norðurlondum, har ein av høvuðsuppgávunum hjá felagskapinum er at stuðla uppundir námsfrøðiliga menning innan útbúgvingarumráðið. Anders Rusk, aðalskrivari hjá NLS bjóðaði mánadagin vælkomin til gestirnar, og Signar … Continue reading NLS summarskeið – menning á útbúgvingarøkinum
– VIT hava í øllum førum valt Setrið…
Røða til próvhandanina hjá Fróðskaparsetrinum 22. juni 2018, har røðari Rebekka Manuela Behrens sendur eina serliga heilsan til námsfrøðingar. ”...Fróðskaparsetrið er eitt universitet, har tey, sum ræðast umheimin fara. Tey, sum trívast best at vera í einum tryggum og trongum dunnuhyli, enda. Ja, tey, sum velja lættastu loysnina lenda.” Árið er 2015, og vit eru … Continue reading – VIT hava í øllum førum valt Setrið…
21 nýútbúnir námsfrøðingar
Í dag vórðu 21 prógv handaði til nýútbúnar námsfrøðingar frá Fróðskaparsetri Føroya í almenna tiltakinum í Norðurlandahúsinum Útvið 100 næmingar úr 5 ymsum fakdeildum hjá Fróðskaparsetrinum fingu í dag handað prógv. Millum annað næmingar á Námsvísindaligu deildini. Rektari, Sigurð Í Jákupsstovu, bjóðaði vælkomin, og so vóru røður og tónleikur á skránni. Rebekka Manuela Behrens førdi … Continue reading 21 nýútbúnir námsfrøðingar
8 av 10 ynskja útbúgving norðanfyri
Føroya Pedagogfelag hevur gjørt eina kanning millum hjálparfólkini í felagnum, í samband við nýggju ætlaðu námsfrøðiligur atstøðingur útbúgvingina til hjálparfólk á námsfrøðiliga starvsøkinum. Pedagogfelagið hevur millum annað spurt limirnar um áhuga og møguleikar fyri at lesa víðari, hví tey vilja lesa víðari, og hvar tey ynskja útbúgvingina staðsetta. Úrslitið av kanningini vísur, at umleið … Continue reading 8 av 10 ynskja útbúgving norðanfyri
Hvørjum gagnar staðseting av útbúgving
Vit í Føroya Pedagogfelag fegnast stórliga um, at útbúgving til hjálparfólk á námsfrøðiliga økinum eftir ætlan longu verður klár í januar 2019. Útbúgvingin kann geva hjálparfólkum ein góðan møguleika at ogna sær fakliga vitan og kanska betra sínar fakligu førleikar. Gevur útbúgvingin sum námsfrøðiligur atstøðingur eisini atgongd til námsfrøðiligu útbúgvingina á Fróðskaparsetrinum, sum Pedagogfelagið hevur … Continue reading Hvørjum gagnar staðseting av útbúgving


text:
Sankta Jósefs Barnagarður søkir eftir námsfrøðingi
Hevur tú hug at gerast partur av okkara starvsfólkahópi?
Okkum tørvar:
- 1 námsfrøðing at starvast 30 tímar um vikuna
Starvið verður sett frá 6. August 2018 ella eftir nærri avtalu.
Sum námsfrøðingur verður tú knýttur at einari av stovum okkara, har tú kemur at arbeiða tætt saman við hinum starvsfólkunum í toyminum, eins og tú kemur at samstarva tvørtur um toymi. Dentur verður lagdur á hug og áræði at skapa ein fjølbroyttan og tryggan gerandisdag við virðing og umsorgan fyri einstaka barninum.
Vit vænta, at tú sum námsfrøðingur, kanst virka á einum høgum fakligum stigi, í trá við námsætlan stovnsins, í góðum samstarvi við starvsfelagar og foreldur.
Um skikkaður námsfrøðingur ikki søkir, verður hjálparfólk sett í tíðaravmarkað starv. Meira fæst at vita um starvið, við at venda sær til Eyðnu Joensen, stovnsleiðara ella til Magnu í Stórustovu varaleiðara tlf. 312854 ella 212851. Allar umsóknir verða viðgjørdar í trúnaði.
Vit kunnu bjóða
Sankta Jósefs Barnagarður er mitt í býnum, við góðum uttandura leikumhvørvi, dygst við vøggustovu, skúla og viðarlund. Vit kunnu bjóða eitt áhugavert starv við vælvirkandi starvsfólkatoymum og einum fjølbroyttum gerandisdegi.
Setanarviðurskifti
Starvið verður sett sambært sáttmála millum Føroya Pedagogfelag og Kommunala arbeiðsgevarafelag Føroya. Umsókn, saman við prógvi, lívsgongdarlýsing og møguligum viðmælum, verður send til:
Frámerki: ”umsókn námsfrøðingur”.
Umsóknin skal verða okkum í hendi í seinasta lagi 18. juni 2018


text:
Tórsdagin 14. desember verður hátíðarløta í Trongisvági.
Spakin verður settur í til nýggja barnagarðin, ið Brim Arkitektar hava staðið fyri at tekna.
Við nýggja og nútímansgjørda barnagarðinum, tekur Tvøroyrar Kommuna eitt stórt fet víðari í menningini av býnum. Verandi, og komandi borgarar, fáa ein nýggjan stovn til børnini og ansingartørvurin verður nøktaður nógv ár fram í tíðina.
Dagurin verður sjálvandi hátíðarhildin og øll eru vælkomin framvið í Trongisvági, frá kl. 13:00.
Tað boðar Tvøroyrar Kommuna frá í morgun.


text:
Niels Petersen
25.01.2017 - 22:18
Ítróttur > Ítróttur > Fótbóltur
Liverpool leikararnir kunnu væl klóra sær í nakkanum og hugsa væl og virðuliga yvir hvussu teir megnaðu at tapa báðar League Cup hálvfinalurnar móti Southampton 0-1. Men líkamikið hvussu teir klóra sær, hjálpir tað ikki ein beinan lort. Southampton var betra liðið yvir báðar dystirnir, og hevði í veruleikanum uppiborið at vunnið við fleiri málum samanlagt.
Liverpool álopið hevur nú, fleiri dystir á rað virkað sera tannleyst, og hini liðini vita av, at pakka tey seg saman á egnari hálvu, so kemur Liverpool ikki við nakrari hóttan, og harafturat er verjan eyka útsett fyri mótálopum. Hetta hava vit sæð ferð eftir ferð í teimum seinastu dystunum, og tað má geva Liverpool venjaranum, Jürgen Klopp grá hár, tí tað gevur í øllum førum Liverpool fjepparum grá hár.
Broytingin frá at vera mest skorandi og sera vælspælandi, til nærum onki at formáa sær er øgilig, og kann tað veruliga vera orsakað av einum einasta leikara, spyrja fleiri. Kann Sadio Mané, sum kom til felagið frá júst Southampton hava so øgiligan týdning fyri Liverpool. Opinlýsa svarið er ja, men møguliga er tað ikki einans heilt har frammi, at størsti trupulleikin veruliga er at finna. Hann er vist nokk at finna á miðvøllinum, ella hjá teimum sum eiga at servera bóltarnir til úthungraðu áleypararnir.
Hvussu er og ikki, so verður tað Southampton sum fer at spæla finalu á Wembley, og tað verður móti antin Manchester United ella Hull. Hesi bæði liðini spæla sína seinnu hálvfinalu í annaðkvøld. United førir 2-0 frá fyrra dystinum, so tað verður lagt upp til eina finalu millum Southampton og Manchester United. Men tað er ikki til at vita. Møguliga kann Hull gera ein óvæntaðan vørr í annaðkvøld.


text:
Har ið sagnorð tekur hvørjumfall, er ávirkið fyri lítlari og ongari broyting aftur ímóti hvønnfalsávirki.
Um vit t.d. bróta okkurt, er tað, ið brotnar, fyri stórari broyting. Sigmundur breyt svørðið; og svørðið nevna vit tí í hvønnfalli. Men at Sjúrður reiggjaði svørðinum var í sær sjálvum eingin broyting við svørðinum; svørðinum stendur í hvørjumfalli, ella sum vit kvøða: "brá hann sínum brandi." -
Men hvat nú við teirri lítlu broytingini, har ið upplýst verður staðið, hvar ið svørðið verður reiggjað? - "Hann reiggjaði svørðinum upp um høvdið" - ella "Hann reiggjaði svørðið upp um høvdið"? - Á nútíðarføroyskum og í kvæðamáli verður eisini nýtt hvønnfall: "(Sjúrður) dregur út sítt búgvið svørð og tað í loftið brá."


text:
Orð: Fanny Crosby
Lag: Chester G. Allen
Týtt: Zacharias Zachariassen
1. Prísið, lovið Jesusi, loysnara várum.
Jørðin, syng og sig frá hans kærleika.
Heilur! Heilur! Rópið tit himmalsku skarar,
veldið, æran, dýrdin er hansara.
Sum ein hirði Jesus vil varða síni,
sterka hond hans leiðir tey dag um dag,
sigið frá hans stórleika, mátti og megi,
prísið honum alsamt við gleðilag.
2. Prísið, lovið Jesusi, loysnara várum.
Fyri synd og sorg vára doyði hann,
hann, vár vón, vár klettur, vár æviga frelsa.
Heilur! Heilur! Jesus, sum deyðan vann.
Mildur, stillur Frelsarin spottið toldi,
krýnt við hvøssum tornum hans høvur var,
fyri okkum vrakaður, háðaður, myrdur,
nú vár drottur ævigan lovsong fær.
3. Prísið, lovið Jesusi, loysnara várum.
Himlar, hevjið Harranum takkarsong.
Jesus Kristus ræður í aldur og ævir.
Krýn hann! Krýn hann! Prest og profet og kong.
Deyðin vunnin – syngið um tað, tit frelstu. –
Hvar er nú tín broddur og sigur tín?
Jesus livir – fullkomin gleðin er vorðin. –
Jesus kemur – loysnari tín og mín.


text:
Veljarakanning: Fólkaflokkurin verður stóri sigursharrin
politikkur20-09-2018 - 17:46 - Jóanis Nielsen
500 fólk svaraðu kanningini, ið varð gjørd av Spyr.fo sunnudagin 16. september kl. 12:19 - 15:05. Spyr.fo hevur umleið 5000 fólk í svarpanelinum og tey spurdu verða tilvildarliga vald út, so býtið samsvarar við fólkið í mun til kyn, aldur og geografi. Úrslitini eru vigað í mun til, hvat fólk valdu til løgtingsvalið 2015.
Kanningin var gjørd fyri portal.fo.
Hvønn flokk hevði tú valt, um løgtingsval var í dag?
Tingmannabýtið:


text:
Vit leita eftir einum lærara, sum kann kveikja og menna ungar næmingar til timburyrkið.
Samstarv, eldhugi, opinleiki, viðurkenning og hugsjónir um fakliga- og námsfrøðiliga menning eru hugtøk, sum vit leggja dent á. Faklærarin skal virka fyri at skapa virðing fyri skúlanum og skal hava hug og hegni at undirvísa.
Førleiki
sveinabræv sum timbumaður við minst 5 ára vinnulívsroyndum og førleika og royndir við tekni-forritum. Umsøkjarar við viðkomandi framhaldsútbúgving sum t.d. byggifrøðingur hava fyrimun.
Starvið
umfatar undirvísing av næmingum og lærlingum í timburyrkinum, tvørfakligt samstarv og luttøku í toymisarbeiði.
Setanartreytir
eftir sáttmála millum Fíggjarmálaráðið og Føroya Tekniska Lærarafelag. Fulltíðarstarv svarandi til vanliga arbeiðsviku og frítíð eftir nevnda sáttmála. Í seinasta lagi 2 ár eftir at lærari er settur í fast starv, skal hann hava tikið námsfrøðiliga útbúgving.
Umsókn
skal sendast skúlastjóranum á teldupost adressuna runih@tsk.fo ella
Tekniski Skúlin í Klaksvík
Postboks 20
700 Klaksvík
í seinasta lagi 29. oktober 2018
Faklærarin skal eftir ætlan byrja í starvinum 7. Januar 2019.
Eru spurningar um starvið, so kann ringjast til Sjúrð Sólstein, økisleiðara ella Rúna Heinesen, skúlastjóri.
Tekniski Skúlin í Klaksvík
telefon nr. 456311
www.tsk.fo


text:
Kambur
Kambur er frítíðarskúli, ið heldur til á Børkugøtu 2 á Kambsdali. Frítíðarskúlin er ætlaður teimum 6 ára gomlu og børnum í 1. og 2. flokki.
Leiðari á stovninum er Bjørghild Arnholdtsdóttir, telefon nr.: 23 80 92.
Frítíðarskúlin Kambur, tlf.: 23 80 90 og 23 80 91
Teldupostur: frifugl@fuglafjordur.fo
Upplatingartíðir:
Mánadag til fríggjadag, kl. 7.30 - 17.00 - fyri tey 6 ára gomlu.
1. og 2. floks børnini eru eftir skúlatíð og hava frí somu dagar sum skúlin hevur frí.
Grundlógardag og Ólavsøkuaftan er opið til middags.
Stongt er fast hesar dagar: Jólaaftan og ímillum jól og nýggjár.
Flaggdagin og Ólavsøkudag.
Stovnurin fer í summarfrí í tríggjar vikur í seinnu helvt av juli mánað.


text:
Norðoyatunnilin
Norðoyatunnilin er undirsjóvartunnil, ið gongur undir Leirvíksfjørð og bindur saman Eysturoy og Borðoy. Norðoyatunnilin er við sínum 6.300 metrum longsti tunnil í Føroyum. Hann er annar undirsjóvartunnil í Føroyum eftir Vágatunnilin. Norðoyatunnilin læt alment upp 29. apríl 2006.
Innihaldsyvirlit
Bygging av Norðoyatunlinum[rætta | rætta wikitekst]
Ítøkiligu ætlanirnar at gera fast samband millum Borðoy og Eysturoy við tunli undir Leirvíksfirði eru rættiliga gamlar. Longu í 1988 gjørdi Landsverkfrøðingurin seismiskar kanningar í Leirvíksfirði í sambandi við hesa farleið. Árið fyri hevði verkfrøðingurin á Landverkfrøðinginum, Heini Olsen, gjørt eina leystliga heildarætlan um, hvar undirsjóvartunlar kundu vera gjørdir.
At royndir vórðu tiknar í Leirvíksfirði longu í 1988 staðfestir, at hildið hevur verið, at tað mundi fara at loysa seg at fremja júst hesa ætlanina. Fimtan ár eftir fyrstu ítøkiligu kanningarnar er farið undir at gera nýggju farleiðini, ið knýtir saman Norðuroyggjar og Eysturoy.
Í septembur í 2003 fór NCC undir at gera atkomuvegin eysturoyarmegin. Í Leirvík verður borurin settur í í 18. desembur 2003. Borðoyarmegin var farið at borað 20. apríl 2004.
Sprongdir vóru 410.000 kubikkmetrar til tunnil o.a. Brúkt vóru 1.100 tons av spreingievni. 1.800 tons av betongi vóru brúkt í tunlinum til at tetta lekar.[1]
Tilsamans var tunnilsarbeiðið mett at kosta 355 milliónir kr. Endaligi kostnaðurin endaði við at vera 395 mio. kr. Landsstýrið rindaði 235 milliónir við partapeningi, ið varð goldin við 30 mió. kr. í 2001, 32,5 mió. kr. í 2002, 32,5 mió. kr árliga árini 2005-2008, og síðanini 42,5 mió. kr. Í 2009[2]. Munurin verður fíggjaður við nýtslugjaldi. Pf. Norðyatunnilin eigur og rekur tunnilin, til hann er goldin. Tá fellur hann til landið.
Tekniskar dátur[rætta | rætta wikitekst]
Tunnilin er 6,3 kilometrar til longdar. Djúpasta punktið er 150 metrar undir havyvirflatanum. Dýpdin í sjónum er í mesta lagi 103 metrar. Mesta hall er umleið 6%.[1]
Tvær mótkoyrandi breytir eru í tunlinum, ið er 10 metur breiður og 4,6 metur høgur[3].
Mest loyvdi lekin í einum undirsjóvartunli av hesum slag er 300 litrar um minuttin fyri hvønn kilometur. Lekin í Norðoyatunlinum er 195 l/min/km[1]. Pumpur leiða vatnið burtur so hvørt. Ein brunnur er gjørdur á lægsta staðnum, sum í neyðstøðu skal kunna taka vatni, um pumpurnar ganga fyri.
Ferðsla[rætta | rætta wikitekst]
Ferðslan í Norðoyatunnilinum síðani hann opnaði hevur verið hendan[4]:
Legg til merkis, at ferðslan í 2006 vóru bara fyri tann partin av árinum, sum tunnilin var opin.
Til samanberingar, so vóru flutt nakað omanfyri 100.000 akfør um Leirvíksfjørð í 2005[4].
Sí eisini[rætta | rætta wikitekst]
Keldur[rætta | rætta wikitekst]
- ↑ 1.0 1.1 1.2 Tunnil.fo: "Um Norðoyatunnilin"
- ↑ Fíggjarlógin 2008
- ↑ "Frágreiðing til ársaðalfundin 2003" hjá Norðoyatunnilin pf s.3
- ↑ 4.0 4.1 www.tunnil.fo: "Ársfrágreiðing 2012", s.7


text:
Uttanríksiráðnum tørvar starvslesandi til sendistovur teirra í Reykjavík, Keypmannahavn, Brússel og London.Umsóknarfreistin er longd til 26. apríl.
Nú stundar til, at sendistovurnar taka inn starvslesandi til seinnu hálvu í 2011. Aftur hesu ferð taka allar sendistovurnar ímóti starvslesandi, og freistin at søkja er 26. apríl. At vera starvslesandi á okkara sendistovum gevur tær eina góða lívsroynd, og fyri sendistovuna ert tú ein virðismikil arbeiðsmegi.
Sí meira á heimasíðuni hjá Uttanríksiráðnum.


text:
Stórhøllin á Hálsi tikin í nýtslu
Seinnapartin í dag var sannur hátíðardámur á Hálsi, tá ið umbygda - nú Stórhøllin á Hálsi - varð tikin í nýtslu. Á skránni vóru røður og tónleikur. Vegna ítróttarfeløgini søgdu Jan Günther og Uni Arge nøkur orð. Sjúrður Holm, stjóri í Búsetri, bar eisini fram røðu.
Annika Olsen, borgarstjóri, segði í røðu sínari, at stórhøllin fer at skapar nýggjar møguleikar og fer samstundis at økja um venjingartímarnar hjá ítróttarfeløgunum. Røðan hjá borgarstjóranum sæst her:
Góðu áhoyrarar, góðu ítróttarfólk!
Allir føroyingar hava seinastu knappliga tvey árini við spenningi hugt niðan á heyggin her á Hálsi. Tey hava sæð arbeiðsfólk, maskinur og stórar sperrur. Tey hava sæð eina nýggja stásiliga stórhøll taka skap. Eina høll, sum fer at flyta ítróttina og Tórshavnar kommunu fram á leið.
Leingi høvdu tit tosað um ordiligar umstøður til borðtennis í Føroyum. Leingi høvdu tit verið á fundum um nútíðar høli til judo. Leingi vístu tit á, at flogbólturin skal lyftast upp. Leingi grundgóvu tit fyri, hvørjir møguleikar ein stórhøll fær fyri føroyskan handbólt.
Í dag kann eg siga: Nú er tosað nóg nógv, nú er bíðað nóg leingi. Nú er stórhøllin veruleiki.
Hetta er av sonnum ein hátíðardagur, nú vit síggja hesar nýggju og hábærsligu karmar til tykkara ítrótt.
Málið og miðið hjá ítróttarøkinum í Tórshavnar kommunu er, at karmarnir og tænasturnar styðja undir ítrótt í fremstu røð. At úrvalsítróttur hevur góðar umstøður, og at áhugaítrótt ger okkum virkin og vakin í høvuðsstaðnum.
Nógv eru tey, sum hava íðkað ítrótt í hesari høllini, síðani hon varð bygd. Og umframt ítróttarfeløg hava eisini skúlar, frítíðarskúlar, samkomur og sjálvbodnir felagsskapir mangan skipað fyri tiltøkum á Hálsi.
Í Føroyum hava vit eina ríka og sterka siðvenju at ganga ítróttarfeløgum til handa. Tað stóra sjálvbodna arbeiðið, sum er í okkara ítróttarfeløgum, er ómetaliga virðismikið. Foreldur og nógv onnur veita sítt týðandi sjálvbodna ískoyti til, at vit hava so góð og skipað tilboð til børn, ungdóm og vaksin.
Eini 100 fólk íðka ávikavist judo og borðtennis í Føroyum. Leggja vit tey, sum spæla flogbólt og handbólt aftrat, eru 3200 fólk skrásett at vera virkin í einari ella fleiri av hesum fýra ítróttagreinum.
Handbólturin er stórur og væl umtóktur. Og hóast hinar ítróttagreinirnar hava færri íðkarar, so vita vit eisini, at við teimum framúr kørmunum, sum nú eru, ja, so eru fortreytirnar fyri menning og vaksandi limatali sera góðar. Tað er einki at ivast í, at hesar umstøðurnar fara at draga fleiri til hesar ítróttagreinirnar.
Føroyskur handbóltur breyt upp úr nýggjum í fjør og fekk umrøðu og áhuga millum føroyingar sum ongantíð áður. Umrøðan rakk eisini langt út um landoddarnar, tá ið U21 landsliðið vísti styrki og vilja bæði her á Hálsi til undankappingina til HM og til sjálva kappingina í Algeria í juli í fjørð. Hetta - saman við nógvum øðrum flottum úrslitum - hevur víst í verki, hvussu alsamt betri umstøður saman við hørðum arbeiði skapar minnilig úrslit.
Og hetta hava vit eisini sett okkum fyri í samgonguskjalinum: Ítróttur og rørsla hava stóran týdning fyri trivnaðin í kommununi. Møguleikarnir fyri ítrótti verða áhaldandi útbygdir bæði fyri breiddina og úrvalsítrótt. Tórshavnar kommuna skal kunna hýsa enn fleiri altjóða kappingum í høvuðsstaðnum.
Hetta fer útbygda høllin á Hálsi at borga fyri. Ein høll, sum vit kunnu kalla eina veruliga stórhøll.
Og hví eina slíka høll? Jú, tørvurin á venjingartímum er støðugt vaksin. Og nú vit standa í Stórhøllini á Hálsi, er sjón fyri søgn, at her er talan um ein veruligan ítróttardepil. Hetta er okkara tjóðhøll. Hon kann nú brúkast enn betri til finalustevnur og flestu altjóða dystir. Á flytiligu áskoðaraplássunum til hallirnar fara at kunna sita áleið 1.500 áskoðarar. Og til eitt nú konsertir fer at bera til hjá 3000 áskoðarum at fáa ógloymandi upplivingar. Alt hetta skapar nýggjar møguleikar og fer samstundis at økja um venjingartímarnar hjá ítróttarfeløgunum.
Tí fari eg eisini at nýta høvið at takka øllum ítróttarfeløgum fyri góðan samstarvshug. Tit hava bæði verið tolin og skiljandi, nú arbeiðið hevur staðið uppá. Somuleiðis vil eg takka grannanum, Dramaverkstaðnum, fyri gott tol.
Her er talan um rættiliga stóra verkætlan, og nógv feløg hava gjørt sítt til, at høllin nú er liðug. Vit í Tórshavnar kommunu eru vælnøgd við samstarvið við allar partar. Tíðarætlanin hevur hildið við smáum tillagingum, og handverksliga dygdin er væl frágingin. Verkætlanin er boðin út í fakarbeiðstøku.
Høvuðsráðgevi hevur verið HMP Consult, sum afturat sær hevur havt Viggo Akraberg Poulsen til el-ráðgeving.
Zeta arkitektar við Ragnari Zachariasen hava samskipað og ráðgivið um byggilistarliga partin í verkætlanini.
Á vári í 2016 var jørð- og lendisarbeiðstøka boðin út – og undir hesum eisini nýtt p-pláss. J&K Petersen stóð fyri hesum arbeiði, sum vardi nakað út á summarið.
Seinni í 2016 varð sjálv hallarbyggingin boðin út. Størsta arbeiðstøkan, bygningsarbeiðið, hevur Búsetur staðið fyri.
Samstarvsfelagar hjá Búsetri hava verðið: Hallur Danielsen, múrari, Uni Zachariasen, málari, JIMS, gólvarbeiði, Itak, takarbeiði, og Grettir, lendisarbeiði.
Maria Poulsen hevur saman við Klima staðið fyri HVS og arbeiðinum at gera útlufting. Install hevur samskipað og gjørt el-arbeiðið.
Takk fái tit øll fyri megnar arbeiði. Eisini Dánjal Samuelsen, hallarleiðari, og hansara starvsfólkum beri eg eina tøkk fyri ídni og góðan vilja í verkætlanini.
Fari eisini at takka verkætlanarbólkinum í kommununi og teimum leiðarum og deildum, sum hava myndað arbeiðið frá byrjan til enda.
Nógv hava við spenningi fylgt arbeiðinum her á Hálsi. Og nú kunnu vit vísa hallirnar fram, og vit kunnu siga: Góða eydnu við ítróttarligu avrikunum fyri framman.
Annika Olsen
borgarstjóri
Kelda: torshavn.fo
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Hava lýst eftir stjóra fyri slakar 50.000 krónur
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


text:
Eg eri føddur og uppvaksin í Havn. Foreldur míni vóru Bergfríða og Hans Thomsen. Eg havi gingið í Tórshavnar Kommunuskúla, verið samfelags-málsligur studentur í Hoydølum og havi nomið mær tónlistarliga útbúgving við Rytmisk Musikkonservatorium í Keypmannahavn við diplomi í gittarspæli. Eg havi arbeitt sum tónleikalærari í Danmark og Føroyum, og í løtuni arbeiði eg sum teknikkari í Kringvarpinum og sum sjálvsstøðugur tónleikari. Eg livi saman við damuni Anniku og 11 ára gomlu Følv. Vit búgva í miðbýnum í Havn. 19 ára gamli sonur okkara, Hans Andrias, er farin niður til Århus at lesa HF.
Eg fokuseri á miðbýin, mentan, list, útbúgving, bústaðir og vinnulív.
Vónandi hugsar tú um meg í atkvøðuboksini tann 13. novembur. Alt tad besta! :-)
Burgarabarr í miðbýnum!
Hvussu SKULU vit nú fáa lív í aftur handan miðbýin?? Jú, vit gera eina kommunala burgarabarr í miðbýnum og geva øllum borgarum, sum koma hagar, ein ókeypis burgara. Og so kunnu vit, umframt ein borgarstjóra, eisini hava ein BURGARAstjóra.
Nei tvætl, eg lúgvi alt! Men kortini ljóðar hetta uppskotið ikki serliga langt úti í mun til onnur uppskot, sum hava verið løgd fram av politikkarum, sum seinastu árini faktiskt hava sitið og stýrt hesum býnum. Vit hava hoyrt talan um djóragarð, baðiland, golfvøll og annars endaleysar røðir av ítróttarligum hentleikum. Men bíða nú, tað skal nokk koma - og okkurt av tí skal kanska heldur vera privat enn alment.
Míni ørindi í kommunalpolitikki eru einføld og ósjálvsøkin - og eg ætli mær ikki at lova gull og grønar skógir til hetta býráðsvalið, hvaðna minni at veittra við trygdarleysum kekkum til fólkið. Mín politikkur fer ikki at hava við sær, at skattaborgarin fær eina eykarokning. Býráðspolitikkur fyri meg snýr seg í stóran mun um raðfestingar av kommunalum skattapengum. Tað, eg vil, er at býráðið í nøkur ár fram raðfestir eitt sindur øðrvísi enn higartil, nevniliga íløgur í miðbýin frammarlaga - uttan at hetta nýtist at merkja, at annað skal lúta. Á tann fáa allir skattaborgarar sín ágóða av pengunum.
Hví? Tí tað hevur jú stóran týdning, hvussu vit miðsavna orkuna í býnum. Hava vit ein sterkan miðbý, fer hesin at virka sum drívmegi fyri restina av býnum, ja, fyri alt landið.
Meir um hetta seinni.
Leivur Thomsen, valevni fyri Tjóðveldi


text:
Áki Bertholdsen 16.04.2018 (14:48)
Føroyski skiparin hjálpti løgregluni í loyndum
Fyri einum ári síðani vóru øll skelkað av drápinum á Birnu Brjánsdóttir í Íslandi. Men nú kemur tað fram, at føroyski skiparin á grønendska trolaranum, Polar Nanoq hevði ein týðandi leiklut og hjálpti løgregluni í loyndum.
Tað kemur fram í eini drúgvri grein, sum enska blaðið, The Guardian hevur um málið. Tað var rættiliga skjótt, at trolarin, Polar Nanoq, sum hevði ligið í Hafnafirði, varð settur í sambandi við málið, eftir at Birna Brjánsdottir brádliga hvarv. Løgreglan í Íslandi vistu eisini, hvørjir av manningini vóru undir illgruna.
Hetta hevði ein journalistur í Íslandi fingið frænir av og sendi ein av manningini á Polar Nanoq eini sms boð at fregnast um hann visti nakað um málið. Hetta var maðuri, sum varð handtikin, men sum síðani varð leyslatin aftur.
Hann varð týðiliga uppreittur av sms boðunum og vísti føroyska skiparanum tey. Men frá skiparanum fekk hann at vita, hevði hann einki gjørt, hevði hann heldur einki at stúra fyri.
Men tá var Polar Nanoq komin inn í Grønlendskt sjóøki og tað kom illa við hjá løgregluni í Íslandi, tí so kundu tey ikki fara umborð á sínum eintingum at taka menninar. Tey vistu eisini, at tess longri tíð gekk, tess betri vóru stundirnar at beina fyri prógvum. So teirra ætlan var at fara til Grønlands eftir politistum har, so at teir kundu fara umborð á Polar Nanoq at taka menninar.
Men skiparin á Polar Nanoq óraði ilt, tá ið hann fekk at vita, at onkrir av manningini høvdu sambandi við málið um Birnju Brjánsdóttir. Tískil gjørdi hann av at vendi við og at seta aftur kós ímóti Hafnafirði. Men hann fortaldi ikki manningini, hví hann vendi aftur.
Í samráð við hinar yvirmenninar, fortaldi hann teimum tvørtur ímóti, at teir høvdu varnast eitt tekniskt brek og vóru noyddir at venda aftur. Samstundis sløkti hann internetið, so at manningin ikki fekk samband við land.
Men beinanvegin tey komu inn um íslendsk mark, fóru servand, íslendsk løgreglufólk við tyrlu út á Polar Nanoq og setti fólk umborð. Menninir báðir vóru tiknir og innilæstur til tey vóru komin aftur á Hafnafjørðin.
Úrslitið var, at tann eini av manningini varð dømdur at sita í 19 ár fyri dráp og fyri at royna at smugla góð so kilo av hassji. Hann hevur alla tíðina noktað seg sekan og hevur skotið málið inn fyri hægri rætt.
Øll greinin í The Guardian kann lesast HER
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Høvuðsbókhald - Goymsla - Ordrar - Fakturering - Skuldaraumsiting - Ognaraumsiting
vil við hesum bjóða øllum virkjum, handlum og feløgum at royna bókhaldsskipanina Danlet, ið er sera einføld at fáast við, púra ókeypis og óbindandi í óavmarkaða tíð.
Bókhaldsskipanin Danlet kann alt tað, ið krevst til at halda skil á høvuðs-roknskapin, umframt eisini at umsita debitorar og kreditorar, útskriva fakturar, tilboð, ordrar o.a., og at stýra goymsluni.
Alt hetta fyri ein sera, sera sámuligan prís.
Gerið tykkum sjálvum og virkinum ein beina í dag og heintið eina ókeypis royndarskipan av hesari heimasíðuni!
Gevið gætur! Royndarskipanin fevnir bert um uml. 100 bókingar hvørt roknskaparár!
Sparið virkinum fyri hópin av peningi við at velja Danlet til umsitingina!
Til heintingar/download:


text:
Orð: Petur Jacob Sigvardsen
Lag (2007): Knút Olsen
Viðmerking: Yrktur 28. apríl 2007.
Hví liva vit várt lív á foldum?
Er alt her uttan mál og mið?
Og enda vit bert undir moldum
sum gloymdar gravir lið um lið?
Tað tungan trega øllum ber,
um miðleys var vár foldarferð.
Sum ferðafólk á foldarvegi
so er várt lív í hesi verð,
í mótgongd, viðgongd, sorg og gleði,
ein slektin kemur, onnur fer
í hetta mikla ferðalag,
sum stevnir fram til evsta dag.
Frá foldum ferðast hesin skari,
tí her ei er várt rætta heim,
har heima stendur Kristus kæri,
ið blíður tekur móti teim,
sum stríddu trúar góða stríð
og royndust trúgv her alla tíð.
O, hoyr, hvat Kristus boðar sínum:
hátt himni á í brúdleypshøll
eitt ævigt heimbýli har mínum
tað tilgjørt er til míni øll,
tí tað er lívsins sanna mál:
eitt ævigt lív og frelsta sál!
Hjálp mær í trúgv tí Gud at renna
tað stutta skeið, sum lívið er,
at tú sum barn títt meg vil kenna,
tá foldarlív mítt endar her.
Ein ævig tøkk tá ljóða skal
til lambið, sum alt gjørdi væl!


text:
U21-dysturin fluttur á Tórsvøll
Mangan verður sagt, at veðrið má sær sjálvum ráða, og soleiðis verður eisini komandi dagarnar. Og veðurforsøgnin fyri fríggjadagin og leygardagin sær einki serlig út. Boðað verður frá nógvum vindi, og heldur ivasomum fótbóltsveðri.
Fótbóltssamband Føroya hevur tí tikið avgerð um, at U21-landsdysturin millum Føroyar og Litava, sum skuldi verða á Svangaskarði fríggjadagin 12. oktober klokkan 17:00, í staðin verður spældur á Tórsvølli fríggjadagin klokkan 17:00.
FSF hevur verið í samband við veðurkøn, og tey flestu eru á einum máli um, at frægast er at dysturin verður í Gundadali.
Føroyska U21-landsliðið hevur fyrireikað seg væl til dystin móti Litava, og meðan teir vandu á Ovara vølli í Gundadali á middegi mikudagin, fekk FSF Varpið orðið á Eli Hentze, U21-landsliðsvenjara.


text:
Orð: Kolbein Simonsen og Sharon Weiss
Lag: Kristian Blak
Vit eru fagrir lundar,
og vit hava stríput nev,
og vit seta dám á landið,
á sjógv og luft afturat,
í fínum holum vit allir búgva,
har egg okkar’ vaksa upp,
og vit duga væl at syngja
órk órk órk órk órk órk órk.
Ja lundar eru kendir
um allan okkar knøtt,
og tá børn tey vilja spara
so hjálpa vit teim skjótt,
á turrum fiski eru vit at síggja
ei undur er í tí,
tí vit fanga tjúgu sildir,
uppá næstan 1 – 2 – 3.
Á sumri tá tey koma
at mynda okkum av,
so standa vit so ernir
og vísa okkum fram,
tá kuldin kemur við vindi og kava
so fara vit avstað,
og í Fraklandi vit hava
givið navn til mánadag.


text:
Eitt er at rýma av brúnni, men av órøttum at skuldseta onnur, er lítið virðiligt
Politikkur02-10-2018 - 16:48 - Jóanis Albert Nielsen
Ein viðmerking til avmynstraða landsstýrismannin í m.a. tunnilsmálum.
Uppskotið um tunnil til Famjin, sum í morgin verður lagt fyri Løgtingið, hevur als onki við tunnilin til Hvalbiar at gera! Talan er um eina verklagslóg, sum fer at geva tunnilstoyminum møguleika at byrja arbeiði sítt, á júst sama hátt sum ætlanin var, áðrenn skiparin rýmdi av brúnni. So at siga, at uppskot okkara fer at forða Hvalbiartunnlinum, er beinleiðis ósatt. Øll vit, sum leggja uppskotið fram, eru fegin um og eiga part av æruni fyri, at hesin tunnil skjótt gerst veruleiki.
Eini góð ráð, far ikki í verjustøðu, kom heldur og tak hond í við okkum, sum royna at gera tað liviligt runt vakra land okkara. Vit ynskja, sum onkur so væl hevur orðað tað, at allir føroyingar fáa lut í vælferðini, uttan mun til á hvørjari samfelagsrók tú búleikast, ella hvar í landinum tú býr!
Jenis av Rana
formaður Miðfloksins


text:
Havfrúgvin – eitt maritimt trýkantsdrama/
Jóanes Nielsen hevur gjørt tað aftur. Hesuferð við einum maritimum trýkantsdrama, sum trykkprøvar karmarnar á Tjóðpallinum.
Leygarkvøldið 17. september hevur HAVFRÚGVIN eftir Jóanes Nielsen heimspremieru á Tjóðpallinum og lagt er upp til eina stórhending bæði so og so. HAVFRÚGVIN er eitt stórfingið maritimt trýkantsdrama um tær stóru kenslurnar, kærleika, vinalag, familjubond, brostnar dreymar og djúp loyndarmál úr fortíðini.
Á stálpallinum - millum kærleika og fiskivinnu - hitta vit Olivar, ið gjørdist avlamin á trolaradekki‚ hvørs einasti reiðskapur nú eru kjafturin og myndatólið. Gjøgnum hansara kritisku eygu, og sambondini sum hann hevur við familju og kenningar, uppliva vit Føroyar í dag.
HAVFRÚGVIN er ein nútíðarleikur um kærleika‚ dreymar og líkasælu, har sambond knýtast og slitna og lívið fer sína kós. Jóanes Nielsen setur sjóneykuna á menniskja í vakstrarsamfelagnum Føroyar 2016.
Talan er um eina stóra uppseting, sum við sterkum kenslum ljósið, video, ljóði og tøkni trykkprøvar karmarnar á Tjóðpallinum, sum ongantíð áður.
Leikstjóri er Eyðun Johannessen og afturat sær hevur hann hesuferð eitt heilt serstakt toymi av ungum og dugnaligum føroyskum listafólkum. Altjóða pallsniðgevin Sámal Blak ger pallmynd og búnar. Sámal hevur gjørt pallmyndir til operur, sjónleikir og konsertir kring heimin og hevur vunnið fleiri virðislønir. Tónaskaldið Jens L. Thomsen, ið vit m.a. kenna frá bólkinum ORKA, ger tónleik og ljóðmynd. Filmsleikstjórin Heiðrik av Heygum, ið gjørdi ræðufilmin SKULD og videoløg fyri m.o. EIVØR og BYRTA, stendur fyri videoframleiðslu. Turpin N. Djurhuus stendur fyri ljósdesigni og Gunn Reginsdóttir Joensen er koreografur.
LEIKARAR
Hjálmar Dam, Høgni Olsen, Beinta Clothier, Annika Johannessen, Eyð Matras, Súsanna Tórgarð og Páll Danielsen
LEIKSTJÓRI Eyðun Johannessen
PALLMYND OG BÚNAR Sámal Blak
TÓNLEIKUR OG LJÓÐMYND Jens L. Thomsen
LJÓSDESIGN Turpin Napoleon Djurhuus
VIDEO Heiðrik á Heygum
Atgongumerki kunnu keypast á www.tjodpallur.fo og sum nakað nýtt verður avsláttur latin til ung undir 25 ár og lesandi.


text:
Í einum demokratiskum samfelag er tað týdningarmikið at gera sína meining galdandi. Unga Tjóðveldið ynskir einar frælsar, rættvísar og samhaldsfestar Føroyar.
Tá ið tú lesur hetta, heldur tú kanska, at neyðugt er at taka lesibrillurnar og allar reglugerðir fram, hvørja ferð Unga Tjóðveldið samlast. Men so er ikki! Umframt kjak o.a. er tað stuttligt, at vera limur í Unga Tjóðveldið. Unga Tjóðveldið skipar fyri fleiri sosialum tiltøkum, har øll frælsisáhugaði kunnu taka lut. Sosialu tiltøkini fevna víða um. M.a. fólkafundir, veitslur og útferðir, sum bera dám av náttúru- og mentanarríku Føroyum.
Sum limur kanst tú:
- Vera við til at skipa Føroyar sum fullveldisríki
- Taka ábyrgd
- Fáa ávirkan
- Koma við tínari meining
- Taka virknan lut í at skapa egna framtíð
- Gera møguleika til veruleika


text:
Ingi Samuelsen
03.10.2014 - 03:11
Tíðindi > List > Bókmentir
Grundgevingin fyri at laga Elini á Rógvi Barnamentanarheiðursløn Tórshavnar býráðs 2014: Barnamentanarheiðursløn Tórshavnar býráðs 2014 verður latin Elini á Rógvi. Nevndin sigur í grundgeving sínari, at Elin hevur prógvað, at hon megnar at endurgeva barnamál og tankar á ein hátt, sum fer beint í hjartað á børnunum. Somuleiðis megnar hon at tvinna ymsar listagreinar – dans, sang.
“Í 2013-2014 hevur Elin á Rógvi, eins og undanfarin ár, verið virkin og ríkað barnamentanarpallin við barnabókini Og mamma. Málið er livandi og skemtiligt, og bókin kemur veruliga til sín rætt, tá ið hon verður lisin upp fyri børnum. Eisini hevur hon skrivað leikin Sangur í mjørka við íblástri úr ritverki Hans Andriasar Djurhuus. Hesin leikur viðger eins og bókin týðandi temu og tilveruspurningar.”
Barnamentanarheiðursløn Tórshavnar býráðs er 35.000 kr.


text:
Føðingardagsferðin hjá Bassa29-05-2015
Nú bjóðar Bassi aftur børnunum í stóran føðingardag kring landið. Hesaferð verður føðingardagurin hildin saman við klovninum BUBU og fuglavinunum Karlo, Ludda & vinum. Ársins fyrsti Bassaføðingardagur verður mikudagin 3. juni kl. 16.30 á Norðoyastevnu í Klaksvík
Ring bara!29-05-2015
Vit svara telefonini inntil kl. 17.30 mánadag til hósdag, og fríggjadag til kl. 16.00
Sms-boð frá NemID27-05-2015
Í hesum døgum verður NemID stovnað teimum, sum hava givið samtykki í Netbankanum
Stórur áhugi fyri læruplássi í Eik12-05-2015
Tá freistin var úti hósdagin, vóru ikki færri enn 54 umsóknir um lærupláss í Eik innkomnar.
Ikki neyðugt við nýggjum NemID hjá teimum, sum longu hava danskt NemID08-05-2015
Hevur tú NemID, ber til at brúka tað til føroyska Netbankan eisini. Tað krevur tó, at títt danska cpr.nr. er skrásett í skipanini hjá okkum